Leicester City cipta sejarah ke pentas separuh akhir, AS Roma menanti - Liga Persidangan Europa

EINDHOVEN, 15 April- Leicester City bangkit menewaskan PSV Eindhoven, 2-1 dalam perlawanan pagi tadi sekali gus mara ke pusingan separuh akhir Liga Persidangan Europa.Kemenangan tersebut cukup bermakna buat The Foxes apabila julung kali ke pentas separuh akhir namun bakal menerima tentangan sengit bertemu AS Roma.Selepas seri tanpa jaringan pada perlawanan pertama di England minggu lalu, PSV mendahului aksi suku akhir itu menerusi gol jaringan Zahavi pada minit ke-26.Namun gol lewat James Maddison dan Ricardo Pereira membantu kemenangan skuad Liga Perdana bimbingan Brendan Rodgers dan mengejutkan penonton di Stadium Philips.Leicester akan menentang Roma bagi mencari tempat ke final di Tirana 25 Mei depan selepas pasukan Serie A itu mengatasi defisit 2-1 pada suku akhir pertama menentang kelab Norway, Bodo/Glimt menerusi kemenangan 4-0."Kami adalah pasukan yang sangat muda dalam bola sepak Eropah. PSV ada sejarah menakjubkan di Eropah dan kami terlalu muda, ini adalah pengalaman hebat buat kami dan saya sangat gembira buat pemain."," kata pengurus Leicester, Rodgers kepada BT Sport.

(Pasukan Leicester City meraikan gol menewaskan PSV Eindhoven pada perlawanan yang berlangsung di Stadium Philips/AFP)

Sementara itu Nicolo Zaniolo meledak hatrik ketika Roma mengatasi Bodo/Glimt di Stadium Olimpico untuk menang 5-2 secara agregat.Ia adalah aksi balas dendam kelab dari ibu kota itu selepas dimalukan 6-1 oleh Bodo/Glimt pada peringkat kumpulan dan ia berlangsung dalam suasana tegang."Kini terpulang kepada kami untuk membawa bendera Itali, hanya kami pasukan yang tinggal dalam memburu piala di Eropah," kata Mourinho. - AFP


The Catalan akur tewas tipis dengan Frankfurt - Liga Europa

BARCELONA, 15 April- Kelab gergasi Sepanyol, Barcelona tersingkir daripada Liga Europa selepas kalah kepada Eintracht Frankfurt pada peringkat suku akhir pagi tadi.Skuad The Catalan menerima kunjungan kedua pasukan dari Jerman itu selepas seri 1-1 pada perlawanan sebelumnya pada 8 April lalu.Tirai jaringan dibuka seawal minit ke-3 menerusi sepakan penalti susulan terjahan keras pertahanan Barca, Eric Garcia ke atas Jesper Lindstrøm.Pemain antarabangsa Serbia, Filip Kostic menyempurnakan sepakan tersebut selain mencetak gol kedua pada minit ke-66 menerusi hantaran pendek Daichi Kamada.Skuad kendalian Xavi Hernandez itu yang ketinggalan 3-0 mencipta kebangkitan dengan jaringan di hujung minit permainan menerusi pemain tinggi lampai, Sergio Busquets.Beberapa minit kemudian, Barca dihadiahkan sepakan penalti yang disempurnakan oleh penyerangnya, Memphis Depay.

(Penyerang Eintracht Frankfurt, Filip Kostic meraikan jaringannya bersama rakan sepasukan/AFP)

Perlawanan berakhir dengan keputusan 3-2, dengan melayakkan pasukan Eintracht Frankfurt ke pusingan separuh akhir Liga Europa buat kali kedua dengan kelebihan agregat, 4-3."Saya tidak mampu berkata-kita. Tiada siapa menjangkakan ini jika anda jujur. Semua orang menjangkakan kami akan menderita," kata penjaga gol Frankfurt, Kevin Trapp.Kebangkitan Barcelona di bawah kendalian Xavi Hernandez memang menakjubkan tetapi kekalahan ini bermakna mereka hanya menang sekali di laman sendiri musim ini di Eropah dan kempen mereka dijangka berakhir tanpa sebarang piala."Ia satu ancaman besar buat kami. Mereka memang layak mara," akui Xavi.Dalam pada itu, West Ham United dan Rangers menyertai RB Leipzig mara ke kelompok empat terakhir.- AFP


ACL 2022: JDT waspada ancaman Guangzhou FC

ISKANDAR PUTERI, 14 April - Kelab Bolasepak Johor Darul Takzim (JDT) tidak memandang rendah terhadap Guangzhou FC yang akan menurunkan barisan pemain muda menjelang perlawanan Liga Juara-Juara Asia (ACL), malam esok. Ketua Jurulatih, Benjamin Mora menjangkakan tentangan sengit daripada kelab berkenaan yang merupakan antara terbaik di Asia. Beraksi di Stadium Sultan Ibrahim dan bakal disaksikan ribuan penyokong sendiri, Mora yakin ia dapat memberikan kelebihan buat pasukan.  Selain itu, pihaknya akan menilai keadaan semasa penjaga gol JDT, Farizal Marlias sebelum membuat keputusan menurunkan beliau bagi perlawanan esok."Ini adalah satu tugasan buat kami, tidak kira sama ada ia pasukan pertama atau kedua, pasukan lawan (Guangzhou FC) adalah salah satu pasukan gergasi dalam Asia yang telah memenangi banyak kejuaraan di China. Jadi sudah tentu, ia adalah salah sebuah gergasi Asia dan kami akan menentang Guangzhou FC sebagai kelab terbaik," katanya.

"Kami belajar sesuatu daripada lawan kami sebelum ini dan telah mendapatkan persediaan terbaik, objektif kami adalah untuk memperbaiki pasukan sendiri," menurut Jurulatih Guangzhou FC, Pan Yonghe. Kedua-dua pengendali ini ditemui dalam satu sidang media di Iskandar Puteri, Johor.  Terdahulu, Pengurus Kawasaki Frontale, Oniki Toru berkata pasukannya memandang serius terhadap kejuaraan berkenaan dan berhasrat memenangi piala untuk saingan musim ini.  Manakala Jurulatih Ulsan Hyundai FC, Myungbo Hong akan melakukan perubahan taktikal khas dalam perlawanan peringkat kumpulan.  Kedua-dua pasukan tersebut akan bertemu dalam perlawanan di Stadium Tan Sri Haji Hassan Yunos, Larkin, petang esok.


Liverpool sekat kemaraan Benfica, menang agregat 6-4

LIVERPOOL, 14 April- Pengurus Liverpool, Jurgen Klopp menarik nafas lega apabila pasukannya berjaya menafikan kebangkitan Benfica sekali gus menempah slot ke separuh akhir kejohanan.Liverpool mara ke saingan empat terakhir selepas menamatkan aksi suku akhir kedua awal pagi tadi dengan keputusan seri 3-3 untuk kemenangan agregat 6-4.Jelas Klopp, beliau akui amat teruja dengan semangat dipamerkan semua pemain The Reds untuk melangkah ke separuh akhir Liga Juara-Juara Eropah."Saya sangat gembira dan saya telah katakan ia beberapa kali sebelum ini. Saya tahu kita akan bercakap tentang perlawanan ini. Ketika saya tidak terlalu yakin untuk mara ke pusingan separuh akhir Liga Juara-Juara, ada sesuatu yang salah dan mungkin saya patut bersara," kata Klopp kepada media.Dalam perlawanan tersebut tiga gol Liverpool dijaringkan oleh Ibrahima Konate pada minit ke-21 dan dua daripada Roberto Firmino pada minit ke-55 dan ke-65.Liverpool dijadual menentang Villarreal bagi aksi separuh akhir pada 27 April ini.

(Penyerang The Reds, Roberto Firmino berjaya mencetak dua gol pada perlawanan tersebut/AFP)

Sementara itu, dalam satu lagi perlawanan menyaksikan Manchester City turut menempah slot ke separuh akhir Liga Juara-Juara Eropah.City mara selepas berupaya menyekat dominasi tuan rumah Atletico Madrid untuk keputusan seri 0-0.Keputusan seri itu membolehkan City melakar kemenangan dengan agregat 1-0.Di saingan separuh akhir kejohanan nanti, City bakal bertemu Real Madrid pada 27 April ini.-AFP


Sukan SEA Vietnam: Gabungan atlet lama dan baharu berpotensi besar sumbang pingat acara pecut

KUALA LUMPUR, 14 April - Gabungan atlet lama dan baharu dalam acara pecut berpotensi besar menyumbang pingat buat negara dalam temasya Sukan SEA Vietnam.

Keyakinan itu disuarakan pemenang pingat emas acara 100 meter dan 200 meter Sukan SEA Vietnam 2003, Nazmizan Muhammad.

(Gabungan atlet lama dan baharu bagi acara pecut berpotensi besar menyumbang pingat buat negara)

"Untuk acara 100 meter siapa yang bersedia, siapa yang berada di tahap terbaik peluang untuk pelari pecut kita untuk melakukan hatrik saya rasa tetap ada," kata Nazmizan kepada wartawan di sini.

Dua pelari pecut, Russel Alexander Nasir Taib dan Muhammad Arsyad Md Saat menggalas tanggungjawab besar mewakili negara bagi acara riben biru di Hanoi, selepas masing-masing layak secara merit.

Russel dipilih menggalas tugas negara selepas mencatat masa terbaiknya musim ini iaitu 10.46 saat.

Arsyad juga melakukan catatan catatan yang sama.

Untuk rekod, Khairul Hafiz menamatkan penantian selama 14 tahun Malaysia bagi memenangi acara 100 meter pada 2017 apabila mengungguli perlumbaan akhir dengan catatan 10.38 saat sebelum Haiqal mempertahankan emas tiga tahun kemudian di Filipina dengan catatan 10.35 saat.

Sukan Sea Hanoi akan membuka tirai pada 12 hingga 23 Mei ini.


LIGA PREMIER: Kelantan United tundukkan skuad projek FAM-MSN 2-1

KUALA LUMPUR, 14 April - Kelantan United menafikan hasrat Skuad Projek FAM-MSN meraih kemenangan sulung mereka dalam saingan Liga Premier selepas menundukkan pasukan itu 2-1 dalam aksi yang berlangsung di Stadium Bola Sepak Kuala Lumpur, Cheras di sini malam tadi.

Seawal wisel perlawanan ditiup, anak didik Hassan Sazali Mohd Waras dan Syamsul Mohd Saad pantas mengatur strategi perlawanan.

Namun kelebihan berpihak kepada Skuad Projek FAM-MSN apabila gol pertama perlawanan diperoleh hasil jaringan Muhammad Farris Izdiham Awang Kechik pada minit ke-23.

Kelantan United cuba bangkit mencari gol penyamaan dan peluang terhidang apabila dihadiahkan sepakan penalti yang disempurnakan Jacob Njoku pada minit ke-44 bagi menjadikan kedudukan 1-1.

Bersambung babak kedua, Kelantan United lebih banyak menguji kubu pertahanan Skuad Projek FAM-MSN.

Asakan bertalu-talu dilancarkan akhirnya membuahkan hasil apabila Jacob sekali lagi muncul wira menjaringkan gol kedua pasukan pada minit ke-80.

Keputusan 2-1 kekal sehingga wisel penamat.


Jazeman teruja mulakan aksi di Le Mans Eropah

LE CASTELLET, 13 April- Pelumba negara, Jazeman Jafaar teruja untuk memulakan aksi pada siri perlumbaan Le Mans Eropah, ELMS 2022 hujung minggu ini di Litar Paul Ricard, Perancis.Ini kali pertama Jazeman mengikuti saingan siri eropah selepas bergelar Juara Kejuaraan Endurance Dunia, WEC dan Siri Le Mans Asia.Pelumba 29 tahun itu akan memulakan saingan Le Mans Production 2, LMP2 bersama pasukan Virage disamping pelumba Perancis Gabriel Aubry dan pelumba berpengalaman Rob Hodes dari Amerika Syarikat.

"Saya rasa ini merupakan pengalaman baharu untuk kami kerana kategori pro AM sangat kompetitif, terdapat 7 kereta yang berkuasa daripada 17 untuk LAMP2 jadi kami akan berusaha untuk melakar keputusan yang sangat baik," katanya.Jazeman juga berpuas hati dengan sesi ujian yang dilakukan oleh pasukannya apabila merekodkan masa ketiga terpantas pada sesi ke-4 ujian rasmi.ELMS tahun ini melibatkan enam negara sebagai pentas perlumbaan iaitu Perancis, Itali, Hungary, Sepanyol, Belgium dan Portugal.


Pasukan Lawn Bowls sasar dua pingat emas di Sukan Komanwel Birmingham 2022

KUALA LUMPUR, 13 April- Persekutuan Lawn Bowls Malaysia, PLBM mensasarkan dua pingat pada edisi bagi saingan Sukan Komanwel Birmingham 2022.Jelas Presiden PLBM, Datuk Awalan Abdul Aziz sasaran satu pingat emas dan satu pingat perak atau gangsa adalah realistik disebabkan atlet-atlet kebangsaan tiada pendedahan kejohanan diperingkat antarabangsa dalam tempoh dua tahun kebelakangan ini.Jelas Datuk Awalan, sasaran berkenaan adalah lebih tinggi sedikit berbanding tahun 2018 di Gold Coast Australia."Pendedahan atlet-atlet di kejohanan antarabangsa boleh dikatakan masih rendah berbanding dengan peluang yang kami ada sebelum ini,"Dalam masa sama, sukar untuk menduga pretasi atlet dan lawan mereka terutama di peringkat antarabangsa," katanya.Sementara itu ketua jurulatih Zuraidi Puteh, yakin kontinjen yang dibarisi seratus peratus anak tempatan boleh memberikan keputusan yang baik menjelang aksi pada Julai depan.Jelasnya, ini merupakan Sukan Komenwell pertama yang akan dikendalikan oleh Zuraidi yang sebelum ini mengantikan Simon Botas pada 2019.

(Ketua jurulatih skuad Lawn Bowls, Zuraidi Puteh)

"Kami akan buktikan bahawa pencapaian anak tempatan juga setanding dengan pencapaian yang dibuat jurulatih asing,""Ini juga merupakan kali pertama saya dilantik menjadi jurulatih untuk membawa atlet kita ke kejohanan yang besar seperti sukan Komenwell," jelas Zuraidi lagi.Edisi kali ini skuad boling padang negara akan dibarisi lapan atlet lelaki dan lapan atlet wanita sebagai persediaan jika berlaku sebarang masalah berkenaan pandemik COVID-19.


Roslin mahu Zii Jia waspada pemain muda di Piala Thomas

PETALING JAYA, 13 April- Bekas pemain badminton kebangsaan, Roslin Hashim yakin Lee Zii Jia akan membuat kejutan di dalam saingan Piala Thomas 2022 di Bangkok, Thailand, bulan depan.Dalam masa sama beliau turut mengingatkan Zii Jia akan waspada dengan pemain-pemain muda yang sedang meningkat naik terutamanya Juara Terbuka Korea, Weng Hong Yang. "Saya yakin Persatuan Badminton Malaysia (BAM) dan Lee Zii Jia sudah pasti mempunyai perancangan dan sasaran mereka sendiri,"Cabaran Piala Thomas 2022 dilihat bakal memberi cabaran sengit apabila menyaksikan kebangkitan ramai pemain-pemain muda terutamanya dari India, Thiland dan Indonesia," jelasnya  ketika ditemui pada perlawanan amal badminton anjuran Surau Al-Abidin Perumahan Kastam WPKL antara bekas pemain kebangsaan dengan artis tanah air, malam tadi.

(Bekas pemain badminton nombor satu dunia, Roslin Hashim)

Dalam pada itu beliau turut mengingatkan Zii Jia, tumpuan harus di berikan juga kepada nama-nama besar seperti Viktor Axelsen dan Jonatan Chirstie.

Bagi saingan Piala Thomas yang diadakan di Bangkok, Malaysia diundi dalam Kumpulan D bersama Jepun, England dan New Zealand.

Kali terakhir Malaysia muncul juara Piala Thomas adalah pada edisi 1992 di Kuala Lumpur selepas menewaskan Indonesia 3-2 dalam aksi final.


Harimau Malaya bakal berdepan dua perlawanan, persiapan ke kelayakan Piala Asia 2023

KUALA LUMPUR, 13 April- Skuad kebangsaan, Harimau Malaya akan berdepan Myanmar pada 27 Mei dan Hong Kong pada 1 Jun depan.Ini merupakan dua Perlawanan Antarabangsa Tier 1 sebagai persiapan menjelang tiga aksi Kumpulan E, Pusingan Akhir Kelayakan Piala Asia 2023 dari 8 hingga 14 Jun 2022.Menurut Ketua Jurulatih Kebangsaan Kim Pan Gon, kedua-dua pasukan ini dilihat sebagai lawan yang bersesuaian untuk skuad Harimau Malaya mempersiapkan diri menjelang tiga perlawanan sebenar Kumpulan E bertemu Turkmenistan pada 8 Jun.Manakala, Bahrain pada 11 Jun dan Bangladesh pada 14 Jun, dalam misi Malaysia memburu slot untuk layak ke Piala Asia 2023."Untuk makluman, skuad Harimau Malaya akan bertemu Myanmar, ranking ke-152 dunia memandangkan pasukan berkenaan akan berada di Kuala Lumpur untuk kem latihan pusat sebelum mereka terbang ke Bishkek, Kyrgyzstan bagi saingan Kumpulan F membabitkan Kyrgyzstan, Tajikistan, Myanmar dan Singapura,""Sementara Hong Kong pula yang ketika ini berkedudukan ranking ke-147 dunia akan singgah ke Kuala Lumpur untuk bertemu Malaysia sebelum mereka terbang ke Kolkata, India bagi saingan Kumpulan D membabitkan India, Hong Kong, Afghanistan dan Kemboja," kata Pan Goh dalam kenyataannya, hari ini.

(Ketua Jurulatih Harimau Malaya, Kim Pan Gon/BERNAMA)

Skuad Harimau Malaya akan mula memasuki kem latihan pusat menghadapi Pusingan Akhir Kelayakan Piala Asia 2023 ini pada 19 Mei ini iaitu sejurus berakhirnya Hari Perlawanan 9 saingan Liga Super 2022 pada 18 Mei.Katanya, tempoh tiga minggu kem latihan pusat termasuk perlawanan pemanas badan menentang Myanmar dan Hong Kong ini diharap dapat memberi peluang dan ruang buat barisan kejurulatihan skuad Harimau Malaya meningkatkan lagi tahap permainan, keserasian serta kombinasi para pemain sebelum kita berdepan Turkmenistan, Bahrain dan Bangladesh."Dengan kesemua perlawanan ini akan berlangsung di Stadium Nasional, Bukit Jalil, saya juga berharap kehadiran penyokong setia Harimau Malaya akan memberikan suntikan semangat untuk pasukan kita tampil dengan persembahan lebih bertenaga dan seterusnya dapat memberikan keputusan positif serta kejayaan yang kita semua harapkan," katanya.


Kim Clijsters umum bersara

KUALA LUMPUR, 13 April- Bekas pemain wanita nombor satu dunia, Kim Clijsters sekali lagi mengumumkan persaraannya daripada karier tenis profesional.Ini kali ketiga Clijsters mengumumkan persaraannya.Menurut Clijsters, dia telah membuat keputusan untuk tidak lagi beraksi dalam kejohanan rasmi.Pada 2007, pemain Belgium itu mengumumkan persaraannya buat kali pertama sebelum kembali semula pada 2009.Penampilan kali pertama itu menyaksikan dia memenangi dua gelaran Terbuka Amerika Syarikat berturut-turut pada 2009 dan 2010 sebelum bergelar juara Terbuka Australia pada 2011.

(Ini kali ketiga Clijsters mengumumkan persaraannya/ AFP)

Pada 2012, Clijster sekali lagi megumumkan persaraannya sebelum melakukan penampilan semula pada Februari 2020 ketika usianya mencecah 36 tahun.Aksi pertama pada penampilan semula kali kedua itu adalah dalam Kejohanan Tenis Bebas Cukai Dubai yang menyaksikan dia tewas kepada Garbine Muguruza. Aksi terakhir Clijsters adalah ketika dia kalah di tangan Katerina Siniakova pada pusingan pertama Indian Wells, Oktober lalu. -AFP


Djokovic tewas dipusingan kedua Masters Monte Carlo

MONTE CARLO, 13 April- Pemain nombor satu dunia, Novak Djokovic tewas mengejut di tangan Alejandro Davidovich dipusingan kedua Masters Monte Carlo, awal pagi tadi.Ini kali pertama bintang Serbia itu mengalami kekalahan dalam Jelajah ATP sejak Februari lalu.Pada aksi itu, Djokovic tewas dalam pertarungan 3 set, 3-6, 7-6, 1-6 kepada lawannya dari Sepanyol tersebut.Dia banyak melakukan kesilapan mudah ketika tewas set pertama, namun berjaya bangkit di set kedua sebelum sekali lagi tumpas di set penentuan.

(Djokovic berkata beliau bagai 'kehabisan gas' pada set kita perlawanan/ AFP)

"Saya tidak suka cara fizikal saya pada set ketiga. Saya benar-benar kehilangan 'gas'."Sukar untuk kekal aksi rali dengan dia. Jika anda tidak boleh bertahan dengan kedua-dua kaki di atas tanah liat, anda akan gagal," kata Djokovic yang penampilan pada 2022 hanyalah di Dubai Februari lalu yang menyaksikan dia bermain tiga perlawanan sahaja.Sebelum ini, status Djokovic sebagai pemain yang tidak divaksin membataskannya untuk bersaing dalam jelajah ATP tahun ini.Dia juga terlepas saingan Grand Slam Terbuka Australia pada Januari lalu gara-gara masalah visa yang mengakibatkannya diusir daripada negara berkenaan. -AFP


Impian pertahan kejuaraan Chelsea lebur

MADRID, 13 April- Hajat Chelsea untuk mempertahankan kejuaraan Liga Juara-Juara Eropah musim lalu tidak kesampaian selepas disingkirkan Real Madrid di suku akhir awal pagi tadi.Karim Benzema muncul wira Real apabila jaringan keduanya masa tambahan berjaya memastikan juara 13 kali itu layak ke separuh akhir dengan agregat 5-4.Pada aksi timbal balik kedua itu, Real layak meskipun tewas 2-3 kepada Chelsea.Sebelum ini mereka menang 3-1 di Stamford Bridge menerusi hatrik Benzema.

(The Blues yang terpaksa akur dengan kehebatan Real dengan agregat 5-4 /AFP)

Namun, kali ini Chelsea beraksi lebih cemerlang apabila mendahului 3-1 selepas 90 minit permainan, sekali gus memaksa perlawanan dilanjutkan ke masa tambahan setelah kedua-dua pasukan terikat agregat 4 sama.Tandukan Benzema di babak pertama masa tambahan akhirnya menjadi pemusnah buat The Blues yang terpaksa akur dengan kehebatan Real dengan agregat 5-4.Dalam pada itu, dua lagi aksi suku akhir kedua akan berlangsung malam ini, antaranya Liverpool dengan Benfica.Juara 2019 itu dilihat memiliki kelebihan 2 gol selepas menang 3-1 pada aksi pertama di Lisbon minggu lalu. -AFP


Villarreal kejutkan Bayern untuk layak ke separuh akhir Liga Juara Eropah

MUNICH, 13 April - Pasukan di tangga ketujuh LaLiga Sepanyol, Villarreal mengejutkan Bayern Munich apabila menyingkirkan pendahulu Bundesliga Jerman itu di pusingan suku akhir Liga Juara Eropah.Bermain di Allianz Arena, kedua-dua pasukan terikat satu sama, sekali gus membolehkan Villarreal mara ke separuh akhir dengan agregat 2-1.Terdahulu penyerang prolifik, Robert Lewandowski meletakkan Bayern di hadapan menerusi jaringan hasil umpanan Thomas Mueller pada minit ke-51.

(Para pemain Villarreal rai kejayaan mara ke separuh akhir/AFP)

Dengan kedudukan agregat satu sama, pemain sayap, Samuel Chukwueze menyudahkan hantaran Gerard Moreno pada minit ke-88.Ini kali pertama Villarreal melayakkan diri ke separuh akhir sejak 2006."Kini kami boleh menyimpan impian untuk pergi legih jauh,'' kata kertua pasukan, Raul Albiol, 36, yang dipilih sebagai pemain terbaik perlawanan.Di separuh akhir mereka akan menentang Liverpool atau Benfica. -AFP.


Piala Thomas 2022: Minimum lima pemain perseorangan dibawa - Hendrawan

KUALA LUMPUR, 13 April- Sekurangnya-kurangnya lima pemain perseorangan lelaki perlu dibawa untuk menyertai kejohanan Piala Thomas 2022 di Bangkok, Thailand, yang dijadual berlangsung pada 8 hingga 15 Mei ini.Jurulatih perseorangan lelaki negara, Hendrawan berkata keputusan Persekutuan Badminton Dunia (BWF) yang memberikan pengecualian kepada semua pasukan untuk mempunyai 12 pemain bagi Piala Thomas dan Uber berbanding 10 sebelum ini susulan COVID-19, memberikan lebih banyak pilihan kepada barisan kejurulatihan untuk menyenaraikan pemain yang benar-benar layak beraksi dalam kejohanan berprestij itu.“Sampai hari ini masih pilih siapa akan main, kita perlu tunggu keputusan Pengarah Kejurulatihan Perseorangan BAM Wong Choong Hann dan Pengarah Kejurulatihan Beregu Rexy Mainaky.“Katanya 12 orang boleh disenaraikan, ini bermakna sekurang-kurangnya perseorangan lelaki ada lima, kalau kelmarin ada empat dengan lima pemain akan ada lebih banyak pilihan,” katanya ketika ditemui pemberita selepas sesi latihan di sini.Ditanya sama ada beliau akan mengekalkan barisan pemain yang membantu negara menjulang kejuaraan sulung Kejuaraan Badminton Berpasukan Asia (BATC) di Shah Alam, Februari lepas, Hendrawan berharap hanya pemain terbaik disenaraikan walaupun ada dalam kalangan mereka sudah tersenarai ke Sukan SEA ke-31 di Hanoi, Vietnam, dari 12 hingga 23 Mei ini.Hendrawan berkata hanya Choong Hann sahaja yang boleh mengulas mengenai langkah menukar pemain perseorangan yang tersenarai ke Sukan SEA pada saat akhir untuk beraksi di Piala Thomas.

“Dari pengalaman lalu boleh tukar dengan pemain ranking lebih rendah (untuk Sukan SEA) namun sehingga kini masih belum ada lagi keputusan muktamad,” katanya.Terdapat seorang pemain iaitu Lim Chong King yang tersenarai dalam skuad BATC akan mewakili negara pada temasya Sukan SEA Hanoi.Sementara itu, Rexy pula mahu membawa enam pemain untuk skuad beregu negara pada Piala Thomas 2022.“Untuk beregu lelaki kita mahu bawa enam pemain, terserah kepada kem perseorangan untuk bawa enam, biar mereka membuat keputusan,” katanya.Malaysia diundi bersama juara 2014 yang juga pilihan kedua, Jepun, bersama England dan New Zealand dalam saingan Kumpulan D Piala Thomas 2022.


Real Madrid mara ke separuh akhir Liga Juara Eropah

(Karim Benzema meraikan kejayaan selepas menjaringkan gol semasa perlawanan bola sepak suku akhir kedua Liga Juara-Juara UEFA antara Real Madrid CF dan Chelsea FC /AFP)

MADRID, 13 April - Gol jaringan Rodrygo pada minit ke-80 dan Karim Benzema minit ke-6 masa tambahan membolehkan Real Madrid menewaskan Chelsea dengan agregat 5-4, sekali gus melangkah ke separuh akhir Liga Juara Eropah.

(Rodrygo meraikan perlawanan suku akhir kedua Liga Juara-Juara UEFA antara Real Madrid CF dan Chelsea FC di stadium Santiago Bernabeu di Madrid/AFP)

Terdahulu, Chelsea memadam pendahuluan 3-1 Real daripada perlawanan pertama menerusi jaringan Mason Mount, Antonio Rudiger dan Timo Werner pada minit ke-15, ke-51 dan ke-71 untuk mendahului 3-0.

The Blues bagaimanapun tidak bernasib baik apabila gol yang dijaringkan oleh Marcos Alonso pada minit ke-61 dibatalkan selepas semakan VAR.“Ia adalah satu lagi malam yang luar biasa, satu kekalahan yang manis."Kami tidak berputus asa sehingga ke penghujungnya. Walaupun ketinggalan 0-3 pada satu ketika, saya tidak fikir kami bermain dengan buruk. Satu lagi malam penderitaan, tetapi yang penting kami layak,” kata ketua pasukan Real, Luca Modric.Dalam saingan separuh akhir nanti, Real akan berhadapan sama ada Manchester City atau Atletico Madrid. -AFP.


Skuad pentanque wanita yakin raih emas di Hanoi

BUKIT JALIL, 12 April- Atlet Petanque wanita negara, Nurashimah Senin menyifatkan temasya kali ini sebagai medan terbaik menamatkan penantian emas bagi skuad triples.Sandaran negara berusia 25 tahun bersama rakan sepasukan hanya memperoleh pingat perak dalam dua edisi Sukan Sea sebelum ini.Jelas beliau sudah tiba masanya skuad wanita negara memecah dominasi acara triples yang sebelum ini dikuasai Kemboja dan Laos."Bagi temasya kali ini saya lebih bersemangat berbanding temasya sebelum ini, dan juga berasa lebih yakin,""Saya ingin buktikan saya mampu meraih pingat emas, dalam masa sama mencipta rekod baharu daripada pasukan wanita," jelasnya Nurashimah kepada pemberita di Bukit Jalil.

(Atlet Petanque wanita negara, Nurashimah Senin)

Untuk rekod, skuad triples wanita berjaya meraih dua pingat perak dalam semasa Sukan Sea edisi 2017 dan 2019.Skuad negara berjaya membawa pulang satu emas, satu perak dan dua gangsa pada edisi 2019.Sukan Sea Vietnam dijadualkan berlangsung pada 12 hingga 23 Mei depan.


Djokovic tersingkir di puisngan kedua Monte Carlo Masters

Pemain nombor satu dunia itu tumbang 3-6, 7-6 (7/5), 1-6 kepada pemain Sepanyol, Alejandro Davidovich Fokina yang berada di ranking ke-46 dalam saingan pusingan kedua.

(Novak Djokovic melambai ketika dia meninggalkan gelanggang selepas tewas menentang pemain Sepanyol Alejandro Davidovich Fokina semasa perlawanan tenis kejohanan Siri Masters ATP Monte-Carlo di Monaco pada 12 April 2022/AFP)

"Saya tidak boleh benar-benar kekal dalam rali bersamanya. Jika anda tidak boleh kekal dalam rali, tidak merasakan kaki anda di atas tanah liat, ia adalah misi mustahil," kata Djokovic.Satu-satunya penampilan lain bintang Serbia itu pada 2022 adalah di Dubai pada bulan Februari yang menyaksikannya bermain hanya tiga perlawanan.Djokovic mengakui ketidakhadirannya dalam kebanyakan kejohanan adalah sukar dari segi mental dan emosi.Davidovich Fokina tewas kedua-dua pertemuan sebelum ini kepada Djokovic. -AFP


MSC fokus pembangunan sukan sepak takraw di peringkat akar umbi

KUALA LUMPUR, 12 April- Badan baharu, Konfederasi Sepaktakraw Malaysia (MSC) akan memulakan tugas pertama mereka dengan memberi fokus terhadap pembangunan sukan tersebut di peringkat akar umbi.Perkara itu disuarakan Presidennya, Datuk Indera Suhaili Abdul Rahman.Jelas beliau, buat permulaan ini MSC akan memberi fokus kepada saingan domestik terutamanya Sukma serta Piala Presiden MSC.

(Presiden Konfederasi Sepaktakraw Malaysia, Datuk Indera Suhaili Abdul Rahman)

"Pada 2022 kami akan fokus kepada SUKMA dan para SUKMA, dalam masa kami juga bercadang untuk mengemukakan penganjuran Piala Presiden MSC di setiap negeri pada 2025." Datuk Indera Suhaili ditemui ketika majlis berbuka puasa bersama media di Sime Deby Convention Centre Kuala Lumpur.


Van Gaal kembali cergas kendalikan skuad bola sepak Belanda

AMSTERDAM, 12 April- Skuad bola sepak Belanda kini boleh menarik nafas lega apabila jurulatihnya, Louis van Gaal dilaporkan telah kembali cergas.Van Gaal turut akui rawatan kanser prostatnya sudah berjaya dan akan membimbing skuad Oranje ke pusingan akhir Piala Dunia.10 hari lalu Van Gaal menerima rawatan sejak didiagnosis pada 2020 tetapi masih merancang untuk memimpin pasukannya ke Piala Dunia Qatar yang akan berlangsung tujuh bulan lagi.Jelas beliau, dia telah menjalani 25 sesi kemoterapi sebelum perlu tunggu lima atau enam bulan untuk melihat sama ada ia berjaya atau sebaliknya.

(Van Gaal didiagnos kanser prostat pada 2020/AFP)

Bekas jurulatih Ajax, Barcelona, Bayern Munich dan Manchester United turut dilaporkan telah menjalani pembedahan.Van Gaal membimbing Oranje antara 2000 hingga 2002 dan 2012 hingga 2014, ketika mereka meraih tempat ketiga Piala Dunia Brazil.Pada kempen Piala Dunia 2022, Belanda diundi dalam Kumpulan A bersama tuan rumah Qatar, Ecuador dan Senegal dalam undian Jumaat lalu. -AFP


Kuching City FC lebur rekod tanpa kalah Kelantan FC

KUCHING, 12 April- Rekod tanpa kalah Kelantan FC dalam kempen Liga Premier musim ini akhirnya lebur selepas tewas 2-1 kepada Kuching City FC di Stadium Negeri, Kuching, semalam.Pada aksi tersebut, Kuching City yang dibimbing jurulatih Irfan Bakti Abu Salim lebih banyak menguasai permainan.Tuan rumah akhirnya meraih gol pembukaan hasil jaringan Abu Kamara pada minit ke-26 hasil sepakan sudut yang diambil oleh Alif Hassan.

(Aksi pemain Kuching City selepas berjaya meledakan gol pertama, semalam)

Namun, kegembiraan Kuching City tidak bertahan lama apabila Kelantan menyamakan kedudukan menerusi tandukan kapten, Yusri Yuhasmadi enam minit kemudian.Bersambung babak kedua, tuah ternyata memihak Kuching City yang meraih gol kemenangan menerusi Shafizi Iqmal pada minit ke-66.Kekalahan tersebut bagaimanapun tidak mejejaskan kedudukan Kelantan di tangga teratas dengan sembilan mata selepas mengharungi empat perlawanan.


Sukan SEA: Skuad terjun negara sedia ke Hanoi

KUALA LUMPUR, 12 April- Persediaan skuad terjun negara ke Hanoi hampir sempurna, malah semua atletnya juga sudah bersedia sepenuhnya.Menurut Pengurus Pasukan, Datuk Leong Mun Yee, satu kejohanan tempatan akan berlangsung minggu depan sebagai pelengkap kepada persiapan mereka."Setakat ini persiapan yang dibuat sangat baik dan berjalan dengan lancar. Pada minggu hadapan kami akan mengadakan satu lagi pertandingan di Ipoh."Beliau menyatakan perkara itu semasa menerima lawatan dari ketua kontinjen (CDM) Malaysia ke Sukan SEA Hanoi Datuk Nur Azmi Ahmad di Pusat Akuatik Nasional, Bukit Jalil.

(Pengurus Pasukan Skuad Renang, Datuk Leong Mun Yee)

Datuk Mun Yee yang juga merupakan bekas penerjun negara turut memaklumkan, beberapa atlet negara mengalami kecederaan ringan, namun ia tidak mengganggu persiapan ke Hanoi.Dalam masa sama, beliau enggan terlalu memberi tekanan kepada atlet selepas diletakkan harapan untuk menyapu bersih 8 pingat emas.Harapannya agar mereka turun beraksi seperti biasa dan pamerkan persmbahan terbaik masing-masing.


Sukma KL 2022, Terengganu intai juara keseluruhan

KUALA NERUS, 12 April - Terengganu menyasarkan pencapaian lebih baik daripada edisi di Perak empat tahun lalu, pada temasya Sukan Malaysia (Sukma) Kuala Lumpur 2022 yang bakal berlangsung dari 29 September hingga 8 Oktober depan.Pengerusi Jawatankuasa Pembangunan Belia, Sukan dan Badan Bukan Kerajaan negeri Wan Sukairi Wan Abdullah berkata dengan sasaran tersebut, Terengganu yakin mampu mempertahankan kejuaraan yang dimenanginya pada edisi Sukma Perak 2018.Beliau berkata berdasarkan perkembangan serta prestasi semasa 641 atlet yang bakal bertanding, Terengganu dilihat mempunyai peluang cerah untuk terus merangkul kejuaraan sekali gus meneruskan penguasaan sebagai kuasa sukan terbesar di negara ini."Kita ada masa dalam 170 hari lagi sebelum tarikh pertandingan sebenar. Atlet kita sudah siap siaga dan sedang jalani latihan semaksimum mungkin dalam rutin yang sudah masuk peringkat akhir."Selain itu, kita sudah atur beberapa strategi tambahan bagi memperkasa kategori sukan yang mampu memberi pulangan emas di kejohanan itu nanti," katanya selepas Program Iftar dan Agihan Duit Raya Atlet Sukma di Stadium Tertutup Gong Badak di sini, malam tadi.Turut hadir, Pengarah Majlis Sukan Negeri Terengganu (MSNT) Shahrizal Yahya.Pada 2018, skuad Hanelang Terengganu berjaya muncul juara Sukma buat kali kelima dengan kutipan 56 pingat emas, 51 perak dan 53 gangsa.Menurut Wan Sukairi, skuad Sukma Terengganu akan mengambil bahagian dalam 31 acara, iaitu hampir kesemua acara yang dipertandingkan dalam Sukma 2022."Kita akan ambil bahagian dalam 31 acara dengan sandaran emas pada sukan seperti basikal, hoki, kapal layar, silat, muay thai dan badminton yang kita percaya akan beri kejutan."Bagaimanapun ada beberapa acara seperti gimnastik artistik wanita, bola tampar dan kriket yang kita tidak menghantar wakil kerana faktor pemakaian yang tidak selari dengan dasar kerajaan negeri serta tidak menepati standard prestasi yang ditetapkan MSNT," katanya.

(Pengerusi Jawatankuasa Pembangunan Belia, Sukan dan Badan Bukan Kerajaan negeri Wan Sukairi Wan Abdullah)


LA Lakers pecat Vogel

LOS ANGELES, 12 April- Los Angeles Lakers memecat ketua jurulatih Frank Vogel pada Isnin, sambil berkata pertukaran kepimpinan diperlukan selepas kegagalan mengejut kelab itu untuk mara ke playoff.Pengurus besar Lakers, Rob Pelinka mengesahkan pemecatan Vogel dalam satu kenyataan, sehari selepas kempen buruk kelab itu hampir berakhir."Ini adalah keputusan yang sangat sukar untuk dibuat, tetapi ia sesuatu yang kami rasa perlu pada ketika ini," kata Pelinka.Spekulasi mengenai masa depan Vogel semakin menjadi-jadi selepas perlawanan akhir musim biasa Lakers pada hari Ahad, dengan ESPN melaporkan bahawa jurulatih yang mengetuai francais itu ke kejuaraan NBA ke-17 pada 2020, akan dipecat.Bercakap kepada pemberita, Pelinka berkata musim Lakers sangat mengecewakan di setiap peringkat."Apabila anda mengalami kekecewaan anda perlu mengambil pemilikan itu dan membuat pelarasan untuk menjadi lebih baik," kata Pelinka."Hari ini tidak akan menjadi hari untuk menunding jari atau melepaskan semua sebab khusus, kami hanya merasakan secara organisasi, sudah tiba masanya untuk orang baharu."Pemecatan itu berlaku ketika pemain Lakers bercakap kepada media dalam wawancara akhir musim.Bintang Lakers, LeBron James berkata sebelum pemecatan itu disahkan dia "tidak mempunyai apa-apa selain rasa hormat" untuk Vogel."Saya menghormati Frank sebagai jurulatih, sebagai seorang lelaki," kata James awal pagi Isnin."Perkongsian yang kami temui sejak beberapa tahun kebelakangan ini hanyalah perbualan yang jujur dan hebat."Dia seorang lelaki yang memberikan segala-galanya kepada permainan. "Saya tidak tahu apa yang akan berlaku, tetapi saya tidak mempunyai apa-apa selain rasa hormat kepadanya."Vogel tergelak apabila ditanya mengenai penyingkirannya sejurus selepas Lakers menang 146-141 lebih masa ke atas Denver Nuggets pada Ahad."Saya tidak diberitahu apa-apa dan saya akan menikmati perlawanan malam ini, raikan apa yang dilakukan oleh anak-anak muda ini," kata Vogel kepada pemberita.-AFP


Piala Dunia Hoki Remaja Wanita : Malaysia tamat saingan di tempat ke-11

KUALA LUMPUR, 12 April- Skuad Projek Khas Wanita Kebangsaan muncul pasukan ke-11 terbaik Kejohanan Piala Dunia Hoki Remaja Wanita selepas membelasah Zimbabwe 7-2 pada perlawanan penentuan tempat ke-11 dan ke-12 di Potchefstroom, Afrika Selatan, semalam.Bagaimanapun, pasukan kendalian ketua jurulatih Nasihin Nubli Ibrahim itu terpaksa bangkit dua kali sebelum berjaya menewaskan skuad dari benua Afrika dalam pertemuan berlangsung di Universiti North-West itu.Zimbabwe terlebih dahulu membuka tirai jaringan menerusi gol padang oleh Tinodiwanashe Elijah pada minit kedua, sebelum jaringan padang Siti Nur Arfah Mohd Nor menyamakan kedudukan buat Malaysia lapan minit kemudian.Pasukan lawan kembali berada di depan menerusi gol padang oleh Alexi Terblanche pada minit ke-15, namun kedudukan kembali terikat 2-2 apabila Nur Insyirah Effarizal menyempurnakan pukulan sudut penalti pada minit ke-22.Jaringan Nur Insyirah itu ternyata menyuntik rakan sepasukannya apabila Malaysia berjaya mendahului buat kali pertama selang seminit selepas itu menerusi jaringan penalti strok oleh Nuramirah Shakirah Zulkifli. Pesta gol skuad negara diteruskan dengan jaringan padang oleh Nur Afiqah Syahzani Azhar pada minit ke-39, diikuti gol pukulan sudut penalti oleh Dayang Nuramirah Abang Mahadini pada minit ke-41.Malaysia terus mengganas apabila Nuramirah Shakirah sekali lagi menjadi duri dalam daging buat Zimbabwe dengan jaringan kedua peribadinya, kali ini menerusi gol padang pada minit ke-48, sebelum jaringan ketujuh Khairunnisa Ayuni Mohd Sharudin, yang berpunca daripada pukulan sudut penalti lima minit kemudian menutup kempen sulung skuad negara dalam kejohanan itu dengan kemenangan bergaya.Sementara itu, Nasihin menyifatkan pengalaman dan pendedahan tertinggi yang dimiliki anak-anak buahnya telah dilalui dengan baik, selain pemain telah menunjukkan peningkatan demi peningkatan dalam setiap perlawanan.“Usaha yang telah ditunjukkan oleh pemain sangat bagus dan mereka memberikan segalanya, serta mengikuti struktur perlawanan yang dirangka dengan sebaiknya.

“Terima kasih kepada barisan kejurulatihan yang telah banyak membantu dalam menganalisa perlawanan dan terima kasih Konfederasi Hoki Malaysia (KHM), di atas kepercayaan kepada pasukan muda ini,” katanya.Terdahulu, pasukan negara yang tersingkir daripada saingan kumpulan selepas merekodkan satu keputusan seri dan dua tewas.Malaysia kemudian berjaya meraih kemenangan pertama dalam kejohanan itu dengan menumpaskan Uruguay 2-1 pada perlawanan penentuan tempat kesembilan hingga 16, Khamis lepas, namun tumbang 1-2 kepada Ireland dalam aksi klasifikasi kedudukan kesembilan hingga ke-12, pada Sabtu.


Kurang uji jentera rencatkan permulaan Hafizh Syahrin

KUALA LUMPUR, 12 April- Kekurangan sesi pengujian jentera ternyata memberi impak permulaan kurang sempurna buat pelumba negara, Hafizh Syahrin Abdullah pada dua perlumbaan pertama Kejohanan Superbike Dunia (WSBK) di Litar MotorLand Aragon, Sepanyol, minggu lepas.Bukan itu sahaja, Hafizh yang mewakili pasukan Mie Racing Honda itu turut mengakui kekurangan data pelumba lain juga menyebabkan beliau tidak berupaya memberi tentangan sengit.“Harap perlumbaan akan datang pasukan akan buat sesuatu pada jentera untuk saya dapatkan pemasaan serta kedudukan lebih baik dan dekat dengan pelumba depan,” katanya dalam video yang dikongsi kepada media semalam.Walaupun perlumbaannya kurang memuaskan, bekas pelumba Moto2 itu berkata beliau telah cuba memberikan yang terbaik di Sepanyol selain teruja dapat memperoleh pengalaman dalam saingan yang baharu disertainya tahun ini.“Perlumbaan kali ini banyak pengalaman yang saya belajar terutamanya dari segi elektronik dan tayar memang lain lah. Ini satu kejohanan lain, memang berlainanlah dengan apa yang saya berlumba di Kejohanan Dunia sebelum ini,” katanya.

Perlumbaan pertama pelumba berusia 27 tahun itu bagi musim ini menyaksikan beliau gagal mengutip sebarang mata selepas menamatkan saingan di tempat ke-21 sebelum naik satu anak tangga di tempat ke-20 pada perlumbaan kedua.Hafizh yang diberi jolokan 'El Pescao' akan kembali beraksi dalam perlumbaan seterusnya di Litar Assen, Belanda dari 22 hingga 24 April ini.


Farizal stabil, perlu jalani siri ujian perubatan di Hospital

KUALA LUMPUR, 11 April - Penjaga gol JDT, Mohd Farizal Marlias kini dilaporkan berada dalam keadaan stabil berikutan kecederaan yang dialami pada pertemuan JDT menentang TFC pada saingan Liga Super semalam.Menurut kenyataan di Facebook rasmi Johor Southern Tigers, Farizal bagaimanapun akan kekal dalam pemerhatian, selain perlu menjalani beberapa ujian perubatan di hospital.

Terdahulu, pemilik JDT Tunku Ismail Sultan Ibrahim berkenan berangkat melawat Mohd Farizal di hospital.Pemain itu yang seakan tidak sedarkan diri selepas berlanggar dengan pemain pertahanan, Shane Lowry terpaksa diusung keluar dan penjaga gol simpanan, Muhammad Haziq Nadzli dibawa masuk bagi menggantikannya.

Pada perlawanan tersebut JDT terus mengukuhkan kedudukan di tangga teratas selepas menang tipis 2-1 ke atas TFC.Kemenangan itu menyaksikan JDT mengumpul 12 mata selepas mengharungi empat perlawanan tanpa kalah, manakala TFC pula mengalami kekalahan kedua berturut-turut dan berada di tangga tercorot liga.


Kian Meng- Pei Jing enggan tenggelam-timbul'

KUALA LUMPUR, 11 April- Beregu campuran profesional negara, Tan Kian Meng-Lai Pei Jing enggan 'tenggelam-timbul' biarpun telah menjulang gelaran di Badminton Terbuka Korea, semalam.Pasangan ranking ke-10 dunia itu tekad untuk kekal konsisten selepas menamatkan kemarau lima tahun tanpa sebarang kejuaraan."Saya merasakan perlawanan ketika itu telah dilakukan dengan baik mengikut apa yang dinasihatkan jurulatih, dalam masa sama mengurangkan kesilapan dan saling membantu satu sama lain,""Kami juga nampak ada peluang dan tidak mahu rugi ketika itu, dan saya rasa kali ini kena buat yang terbaik," jelasnya Kian Meng kepada Berita RTM.

(Tan Kian Meng-Lai Pei Jing ketika berada Seoul, Korea)

Ketika ini Kian Meng masih berada di Seoul, Korea untuk meneruskan aksi di Kejohanan Korea Masters bermula esok, bagi acara beregu lelaki bersama Tan Wee Kiong manakala Pei Jing akan pulang ke tanah air.Kedua-duanya bakal kembali bergandingan pada Kejohanan Badminton Asia di Filipina 26 April ini.


Liga Super - Pendahulu saingan Johor Darul Ta’zim (JDT) kukuh kedudukan teratas

JOHOR BAHRU, 11 April - Pendahulu saingan Johor Darul Ta’zim (JDT) mengukuhkan kedudukan ditangga teratas selepas menang tipis 2-1 ke atas Terengganu (TFC) di Stadium Sultan Ibrahim Iskandar Puteri.Kejayaan itu menyaksikan juara lapan kali tersebut menjadi satu-satunya pasukan yang mengekalkan rekod kemenangan bersih dalam empat perlawanan.Penyerang Brazil Bergson da Silva muncul wira skuad Harimau Selatan apabila menanduk masuk kedua-dua gol pada minit ketujuh dan 33.TFC pula sebelum itu berjaya menyamakan kedudukan 1 sama menerusi Kpah Sherman pada minit ke-31.Insiden cemas turut berlaku ketika perlawanan apabila penjaga gol JDT, Farizal Marlias terpaksa diusung keluar dan dikejarkan ke hospital selepas tidak sedarkan diri.Ia berikutan pelanggaran penjaga gol kebangsaan itu dengan rakan sepasukan, Shane Lowry ketika cuba menyelamatkan hantaran lintang pemain tengah TFC, Muhammad Syafik Ismail pada minit ke-61.Perlawanan kemudian disambung semula dan keputusan kekal hingga tamat permainan.Kemenangan itu menyaksikan JDT mengumpul 12 mata selepas mengharungi empat perlawanan tanpa kalah, manakala TFC pula mengalami kekalahan kedua berturut-turut dan berada di tangga tercorot liga.

Sementara itu Ketua Jurulatih JDT Benjamin Mora mengakui TFC merupakan lawan yang sukar dijinakkan.

Menurutnya skuad Penyu memiliki pemain yang berkualiti terutama di bahagian tengah dan Harimau Selatan bernasib baik kerana berjaya memenangi pertemuan tersebut dengan keputusan tipis 2-1."Pasukan Terengganu merupakan kumpulan bagus, mereka mempunyai pemain yang bagus dan kuat. Mereka berupaya mencari kombinasi. Mujur kita mendapat tiga mata. Ini perlawanan yang agak sukar," kata Benjamin.Bagi ketua jurulatih TFC, Nafuzi Zain pula, beliau memuji anak buahnya yang berjaya mempamerkan potensi sebenar mereka selepas dua perlawanan kompetitif."Saya puas hati dengan situasi pasukan Terengganu yang mulakan musim ini dengan berbeza daripada pasukan lain," Nafuzi.


Qatar sediakan lebih 130, 000 bilik buat peminat Piala Dunia 2022

DOHA, 11 April - Lebih 130,000 bilik penginapan akan disediakan untuk peminat bola sepak semasa berlangsungnya Piala Dunia FIFA Qatar 2022.Penginapan itu merangkumi bilik hotel, hotel terapung, vila, pangsapuri dan perkampungan peminat, lapor Agensi Berita Qatar (QNA) memetik kenyataan jawatankuasa perkhidmatan dan warisan. Pemegang tiket kini boleh mula membuat tempahan penginapan melalui platform rasmi. Menurut kenyataan itu, kos penginapan di beberapa pangsapuri tidak melebih US$80 untuk semalam, manakala bilik di hotel terapung mewah, termasuk restoran yang turut menyediakan pelbagai aktiviti rekreasi hanya berharga kira-kira US$180 semalam.Ketua Pegawai Eksekutif Qatar 2022, Nasser Al Khater memberi jaminan bahawa peminat bola sepak yang melancong ke Qatar akan menikmati pelbagai pilihan menarik yang pastinya memenuhi keperluan.

Beliau meminta peminat luar negara menggunakan platform rasmi untuk tempahan penginapan dan tiket perlawanan.Al Khater berkata peminat boleh membuat pilihan lain, tetapi mereka yang mencari harga terendah perlu menggunakan platform rasmi. - BERNAMA


Bastianini juara motor GP Amerika

TEXAS, 11 April- Pelumba pasukan Gresini Racing, Enea Bastianini mencatat kemenangan kedua musim ini selepas menjuarai Grand Prix Amerika di Texas.Bastianini berjaya memintas pendahulu perlumbaan dari pasukan Ducati, Jack Miller ketika saingan berbaki 5 pusingan, sekali gus menambah koleksi kemenangannya musim ini.Pelumba berusia 24 tahun itu sebelum ini merangkul kejayaan sulung dalam kariernya ketika perlumbaan pembuka musim di Qatar awal Mac lalu.

(FOTO AFP)Sementara itu, Miller pula terpaksa berpuas hati di tempat ketiga selepas pelumba Suzuki, Alex Rins berjaya memintasnya pada pusingan terakhir.Saingan turut menyaksikan pelumba Honda, Marc Marquez menamatkan perlumbaan di tempat keenam.Bastianini kini kembali ke kedudukan teratas kejuaraan dunia 2022 dengan 61 mata, lima mata mengatasi Alex Rins.


MSN kekalkan gelembung sukan di pusat latihan atlet

PETALING JAYA, 11 April- Majlis Sukan Negara (MSN) akan terus mengamalkan konsep gelembung sukan ke atas atlet-atlet yang bakal memulakan latihan pada 17 April ini.Timbalan Ketua Pengarah (Strategik) MSN, Suhardi Alias berkata ia bertujuan memastikan persiapan menghadapi Sukan SEA 2021 Hanoi berjalan lancar, sekali gus mengelak daripada sebarang isu Covid-19 sebelum berlepas ke Vietnam Mei depan."Sebagai persiapan awal, MSN akan memanggil semua atlet menjalani latihan pusat di Bukit Jalil dalam masa terdekat dan sepanjang tempoh tersebut atlet dilarang menerima tetamu,"Tujuan kami meletakan atlet dalam gelembung sukan ini adalah untuk memastikan persediaan yang telah dilaksanakan khasnya persediaan ke Sukan SEA, Vetnam sejak 2020 lagi akan berjalan lancar tanpa sebarang penularan jangkitan baharu dalam perkampungan latihan tersebut," jelasnya kepada pemberita di Petaling Jaya.

(Timbalan Ketua Pengarah (Strategik) MSN, Suhardi Alias)

Tambahnya, selain atlet yang akan berkampung di MSN, pemain skuad badminton pula kekal menjalani latihan di Bukit Kiara.Jelas Suhardi lagi, kumpulan pertama atlet akan berlepas ke Vietnam pada 7 Mei depan.


Manchester City hampiri gelaran juara liga

MANCHESTER, 11 April- Manchester City berjaya mengekalkan kelebihan satu mata di kemuncak Liga Perdana Inggeris selepas seri 2-2 menentang Liverpool di Stadium Etihad.Skuad kendalian Pep Guardiola itu mendahului permainan menerusi Kevin De Bruyne dan Gabriel Jesus.Bagaimanapun, Liverpool bangkit menyamakan kedudukan menerusi Diogo Jota dan Sadio Mane.City kini kekal mendahului EPL dengan 74 mata, satu mata mengatasi Liverpool, sekali gus berpeluang merangkul kejuaraan keempat dalam tempoh lima musim.

Bagaimanapun, De Bruyne tetap merasakan pasukannya masih belum boleh mengimpikan gelaran juara Liga Perdana Inggeris selepas terikat seri dengan pesaing tunggal itu. "Kami sepatutnya menjaringkan lebih banyak gol di babak pertama, malah pada babak kedua kami bermula dengan perlahan. Namun, secara keseluruhannya ia merupakan perlawanan yang hebat," kata De Bruyne. - AFP


Persediaan ke Sukan SEA, atlet olahraya sertai kejohanan di Singapura

KUALA LUMPUR, 11 April- Seramai 13 atlet olahraga, khususnya daripada kategori A akan menyertai Kejohanan Singapore All Comers pada 16 April ini sebagai persiapan terakhir sebelum ke Vietnam.Ketua Jurulatih Olahraga, Mohd Manshahar Abdul Jalil memaklumkan, atlet yang tidak terlibat dalam pertandingan akan menjalani latihan berpusat seperti biasa di MSN."Kejohanan di Singapura pada 16 dan 17 April ini merupakan sebahagian persiapan ke Sukan SEA, Vietnam Mei depan,"Setakat ini 13 atlet terpilih dalam kategori A khususnya yang telah ditetapkan akan bertanding dalam kejohanan akan datang," jelasnya kepada pemberita di ibu negara.

(Ketua Jurulatih Olahraga, Mohd Manshahar Abdul Jalil)

Tambahnya lagi, tujuan penyertaan itu juga berikutan keperluan kepada latihan yang mantap sebagai persedian yang lebih baik.


Selangor padam rekod tanpa kalah Kedah

KUALA LUMPUR, 11 April - Selepas sekadar seri pada dua aksi pertama Liga Super, Selangor FC akhirnya meraih kemenangan sulung penuh bergaya apabila membelasah Kedah Darul Aman (KDA) FC 4-1 di Stadium Majlis Bandaraya Petaling Jaya, malam tadi.Kejayaan menundukkan naib juara Liga Super musim lepas itu menyaksikan skuad bimbingan Michael Feichtenbeiner memanjat ke tangga kelima liga daripada kedudukan kelapan dengan mengumpul lima mata selepas tiga perlawanan.Pada pertembungan malam ini, kedua-dua pasukan memulakan permainan dengan berhati-hati sebelum tuan rumah meledak dua gol dalam tempoh lapan minit hasil jaringan Muhammad Mukhairi Ajmal Mahadi pada minit ke-26 dan Herlison Caion de Souza Ferreira pada minit ke-34.KDA FC yang mencatat kemenangan dalam tiga aksi pertama kempen musim ini bangkit memburu gol, namun gagal menemui penyudah sehingga penyerang gantian Mohammad Nor Hakim Hassan meletakkan Selangor selesa mendahului 3-0 pada minit ke-84.Caion de Souza Ferreira menambah derita pasukan pelawat apabila menyumbat gol keempat Selangor pada minit ke-87 sebelum skuad Sang Kenari memperoleh jaringan sagu hati menerusi pemain gantian Mohammad Fayadh Mohd Zulkifli Amin pada masa tambahan.Kekalahan itu menyaksikan KDA FC jatuh ke kedudukan ketiga dan berkongsi sembilan mata dengan Sabah FC yang mendaki ke tangga kedua selepas memenangi pertembungan 'Borneo Derby' menentang Sarawak United pada satu lagi aksi.Kemenangan 1-0 Sabah FC di Stadium Negeri, Kuching itu sekali gus membolehkan skuad Sang Badak melebarkan rekod kemenangan kepada tiga perlawanan berturut-turut.Gol tunggal perlawanan di Kuching itu hadir menerusi sepakan penalti disempurnakan ketua pasukan yang juga bekas pemain kebangsaan, Baddrol Bakhtiar pada minit ke-80 selepas pertahanan tuan rumah Stuart Wark menjatuhkan Altemir Cordeiro Pessoa Neto dalam kotak penalti.

Sementara itu, pendahulu Johor Darul Ta’zim (JDT) semakin selesa di persada liga apabila mengekalkan rekod kemenangan 100 peratus dalam empat perlawanan selepas mengatasi Terengganu FC (TFC) 2-1 di Stadium Sultan Ibrahim, Iskandar Puteri.Penyerang kelahiran Brazil, Bergson da Silva muncul wira skuad Harimau Selatan apabila menanduk masuk kedua-dua gol masing-masing pada minit ketujuh dan ke-33 untuk menafikan jaringan penyamaan TFC menerusi Kpah Sherman pada minit ke-31.JDT kini mengumpul 12 mata selepas mengharungi empat perlawanan tanpa kalah sekali gus menyaksikan skuad kendalian Benjamin Mora itu berada pada landasan tepat dalam misi mengekalkan kejuaraan liga buat kali kesembilan berturut-turut.Dalam pada itu, dua gol Martin Adamec masing-masing pada minit ke-73 dan ke-89 memastikan PDRM FC bangkit daripada ketinggalan untuk melakar kemenangan 2-1 ke atas Terengganu FC (TFC) II yang mendahului menerusi jaringan Amirul Syazwan Nor Azmi pada minit ke-12 di Stadium Bolasepak Kuala Lumpur, Cheras. - BERNAMA


MCF sasar Yeoh Li Tian raih gelaran Grand Master

BUKIT JALIL, 11 April- Persiapan Sukan SEA Hanoi Vietnam.Selain mengekalkan sasaran 1 pingat emas, Persekutuan Catur Malaysia (MCF) mempunyai sasaran untuk melihat Yeoh Li Tian meraih gelaran Grand Master.Jelas pengurus kontinjen Sukan Catur, S. Sumant jika ia berjaya dicapai, gelaran berkenaan adalah yang tertinggi dalam sukan catur dan yang pertama untuk negara.Jelas Sumant, Li Tian sudah memenuhi kriteria yang diperlukan untuk melayakkannya membawa gelaran Grand Master.

"Kali ini lebih menarik. Dia (Yeoh Li Tian) akan cuba mendapatkan 'Norm' ketiga dan terakhir untuk Grandmaster. Dalam sukan catur, Grandmaster adalah pangkat tertinggi yang diberi kepada pemain elit.

"Yeoh Li Tian telah pun mendapat dua daripada tiga 'Norm'. Dalam temasya kali ini, dia berpeluang untuk mengutip 'Norm' ketiganya dan diharapkan ia akan turut disusuli kejayaan meraih emas keduanya," kata S.Sumant kepada pemberita RTM.

(Pengurus kontinjen sukan Catur, Sumant Subramanian memaklumkan perkara itu dalam sidang media)

Edisi kali ini, MCF menghantar 10 atlet yang terdiri daripada lima lelaki dan lima wanita untuk bertanding dalam 10 acara.


JDT terus mengungguli liga, benam skuad Penyu 2-1

ISKANDAR PUTERI, 11 April- Kelab Johor Darul Takzim (JDT) berjaya mengekalkan kedudukan teratas liga selepas menewaskan Terengganu FC, 2-1 dalam perlawanan Liga Super di Stadium Sultan Ibrahim, Iskandar Puteri, malam tadi. JDT berjaya meraih gol pertama pada minit ke-7 selepas Bergson da Silva menyudahkan bola hantaran Corbin Ong, menerusi tandukan di hadapan gawang gol lawan.  Cubaan Terengganu menyamakan kedudukan berjaya disempurnakan Kpah Sherman dengan gol pertama skuad penyu pada minit ke-31.  Tidak menunggu lama, Bergson da Silva pantas membuat satu lagi tandukan, menerusi bola hantaran Arif Aiman sekali gus berjaya mendahului perlawanan dengan gol kedua, dua minit kemudian.  Perlawanan separuh masa pertama, JDT mendahului Terengganu dengan kedudukan 2-1.Separuh masa kedua bermula lebih agresif, dengan Terengganu memberi saingan kepada JDT.Namun, malang menimpa penjaga gol JDT, Farizal Marlias apabila rempuhan pemain pasukannya, Shane Thomas Lowry menyebabkan Farizal cedera dan terpaksa diusung keluar padang dan diganti oleh Muhammad Haziq Nadzli.  Keputusan kekal 2-1 hingga akhir perlawanan dengan JDT kini mengumpul 12 mata.

(Pertembungan JDT FC dan Terengganu FC berlangsung di Stadium Sultan Ibrahim, Iskandar Puteri/FBJDT)

"Sudah tentu saya tak boleh tipu, mereka mempunyai pemain yang bagus, mereka boleh cari keserasian dan mereka juga cepat belajar," kata Benjamin Mora, ketua jurulatih JDT ketika ditemu bual media selepas perlawanan tersebut. Bagi pengendali skuad penyu, Nafuzi Zain berpuas hati dengan prestasi pemain.Bagi saya, malam ini secara keseluruhan saya berpuas hati dengan permainan, situasi yang kita bermula berbeza daripada pasukan lain. Dari segi permainan, kita nampak perbezaan selepas tiga bulan menjalani latihan," kata Nafuzi kepada pemberita RTM.

Skuad Harimau Selatan itu bakal berdepan saingan seterusnya dengan pasukan PJ City FC pada Mei depan.


Charles Leclerc raih kemenangan kedua di GP Australia

MELBOURNE, 11 April- Pelumba Ferrari, Charles Leclerc meraih kemenangan kedua musim ini selepas mengungguli Grand Prix Australia.Nasib berbeza pula dialami juara dunia tahun lalu, Max Verstappen yang sekali lagi tidak dapat menamatkan perlumbaan.Jentera Leclerc mendominasi litar Albert Park dan melintasi garisan penamat 20 saat lebih pantas meninggalkan pemandu Red Bull, Sergio Perez yang muncul naib juara.Ia merupakan kemenangan keempat bagi pelumba Monaco itu di dalam karier Formula Satu (F1). George Russell yang memandu jentera Mercedes menduduki tempat ketiga yang merupakan podium kedua buat dirinya dan yang pertama untuk Mercedes musim ini.

(Pelumba Ferrari, Charles Leclerc meraikan kemenangannya di GP Australia/AFP)

Pemenang pembuka musim di Bahrain, Leclerc yang berusia 24 tahun kini telah membina kelebihan 34 mata ke atas Russell untuk muncul sebagai pilihan awal untuk kejuaraan pemandu.Nasib malang pula menimpa Max Verstappen yang mengalami masalah jentera.Pelumba Belanda itu berada di tempat kedua di belakang Leclerc apabila keretanya terpaksa berhenti di pusingan ke-39.Ia adalah kali kedua Verstappen terpaksa menarik diri selepas aksi pembuka musim di Bahrain.Seorang lagi pelumba Mercedes, Lewis Hamilton pula menduduki tempat keempat untuk selepas bermula di petak kelima.


Zarif Syahiir damba kilauan emas di Sukan Sea Hanoi

KUALA LUMPUR, 10 April - Pemanah elit negara Muhamad Zarif Syahiir Zolkepeli memasang impian besar untuk merangkul pingat emas pada Sukan SEA ke-31 di Hanoi, Vietnam bulan depan.Misi itu kian membara untuk dilunaskan Muhammad Zarif, 23, selepas hanya meraih pingat perak dan gangsa masing-masing bagi acara recurve berpasukan lelaki dan berpasukan campuran pada penampilan di Sukan SEA 2019 di Manila.“Saya dan pasukan sememangnya menyasarkan untuk membawa pulang pingat emas...biarlah benda yang lepas (pencapaian di Manila) itu berlalu.“Kami jadikan ia sebagai pembakar semangat untuk meraih pingat emas pada temasya itu tahun ini,” katanya ketika dihubungi hari ini.Mengenai persiapan menjelang temasya dwitahunan itu, Muhammad Zarif yang kini menjalani latihan di Majlis Sukan Negara (MSN) Bukit Jalil berkata beliau bersama seorang lagi pemanah elit Khairul Anuar Mohamad akan menyertai dua kejohanan simulasi anjuran Persatuan Memanah Kebangsaan Malaysia (NAAM), bulan ini.Kejohanan dijadual berlangsung pada 13-15 April dan 20-22 April di Lapang Sasar Memanah MSN itu adalah kejohanan pemanas badan buat skuad memanah negara sebelum berlepas ke Sukan SEA Hanoi yang akan diadakan dari 12 hingga 23 Mei ini.

Pada edisi di Manila, skuad memanah kebangsaan membawa pulang satu pingat emas, dua perak dan satu gangsa.Pingat emas diperoleh dalam acara compound berpasukan lelaki yang dibarisi Mohd Juwaidi Mazuki, Zulfadhli Ruslan dan M Khambeswaran.Sementara pingat perak menerusi Fatin Nurfatehah Mat Salleh bagi compound individu dan recurve berpasukan lelaki manakala gangsa bagi recurve berpasukan campuran. - BERNAMA


Kontinjen Sukan Sea negara terus diletak bawah gelembung sukan

PETALING JAYA,10 April - Majlis Sukan Negara (MSN) akan terus mengekalkan gelembung sukan bagi melindungi kontinjen negara daripada jangkitan COVID-19 sebelum berlepas ke temasya Sukan Sea di Hanoi, Vietnam bulan depan.Timbalan Ketua Pengarah (Strategik) MSN, Suhardi Alias berkata pihaknya akan mula menerima atlet pada 17 April ini.Sebagai persiapan awal, semua atlet akan dipanggil menjalani latihan pusat di Bukit Jalil dan sepanjang tempoh itu mereka dilarang menerima tetamu.

(Suhardi Alias dalam sidang media selepas merasmikan Majlis Berbuka Puasa Dan Infak melibatkan golongan asnaf dan anak-anak Persatuan Gabungan Muaythai Selangor (PGMS) 2022)

"Sebenarnya tujuan kita meletakan mereka masih lagi dalam gelembung sukan adalah untuk memastikan persediaan yang telah kita laksanakan khasnya dari segi persediaan Sukan Sea di Vietnam ini sejak tahun 2020 lagi akan terus berjalan lancar tanpa sebarang jangkitan baharu dalam perkampungan latihan," kata Suhardi kepada media selepas merasmikan Majlis Berbuka Puasa Dan Infak melibatkan golongan asnaf dan anak-anak Persatuan Gabungan Muaythai Selangor (PGMS) 2022, di sini.Tambah beliau, bagi mengurangkan rasa kerinduan kepada keluarga menjelang Aidilfitri nanti, sambutan ringkas akan diadakan.Kumpulan pertama atlet akan berlepas ke Vietnam pada 7 Mei depan.


Prestasi Woods merosot di Augusta Nationals

GEORGIA, 10 April- Penampilan kembali Tiger Woods ke kejohanan MAsters di lapangan Augusta Nationals tidak seperti yang diharapkan.Bekas pemain nombor satu dunia itu mencatat rekod pukulan terburuk apabila melakukan 78 pukulan, enam di atas Par pada pusingan ketiga.Woods, yang kariernya hampir berakhir apabila terbabit dalam kemalangan negeri 14 bulan lalu, memulakan misi memburu jaket hijau keenamnya dengan baik apabila mencatat 71 pukulan, 1 di bawah Par pada pusingan pertama.Tetapi prestasinya kian mersoto apabila disusuli dengan 74 dan 78 pukulan pada dua pusingan berikutnya.

Selepas pusingan ketiga, Scottie Scheffler dari Amerika Syarikat mendahului dengan sembilan di bawah par, tiga pukulan di depan pesaing terdekat Cameron Smith dari Australia.Woods kini ketinggalan 16 pukulan di belakang Scheffler, yang keseluruhan sembilan pukulan di bawah par 207.Pemain 25 tahun dari Texas itu diekori rapat Smith yang mencatat empat pukulan di bawah par 68 untuk keseluruhan 210. Dua pukulan di belakang Smith, pemain Korea Selatan Im Sung-jae. -AFP


Terbuka Korea: Tan Kian Meng-Lai Pei Jing tamatkan kemarau 5 tahun

KUALA LUMPUR, 10 April- Pasangan beregu campuran profesional negara, Tan Kian Meng-Lai Pei Jing menamatkan penantian gelaran sejak 2017.Pasangan itu menawan pentas final Terbuka Korea yang berlangsung di Suncheon, sebentar tadi.Meskipun diletakkan sebagai pilihan kedua kejohanan, Kian Meng-Pei Jing berjaya menewaskan wakil tuan rumah, Ko Sung Hyun-Eom Hye Won 21-15, 21-18.

Kejayaan manis itu dilakar dalam tempoh 49 minit sekali gus mendominasi kemenangan dalam rekod tiga pertemuan antara mereka.Kali terakhir Kian Meng-Pei Jing meraih gelaran adalah di pentas final Kejohanan Far East Malaysia Master 2017, menewaskan rakan senegara Goh Soon Huat-Shevon Lai 21-17, 21-9.


HOKI: Skuad Projek Khas Wanita Negara tumbang 1-2 di tangan Ireland

KUALA LUMPUR, 10 April - Skuad Projek Khas Wanita Kebangsaan tewas 1-2 kepada Ireland pada aksi klasifikasi kedudukan kesembilan hingga ke-12 Kejohanan Piala Dunia Hoki Remaja Wanita di Potchefstroom, Afrika Selatan, yang berlangsung tengah malam semalam.Pada pertemuan itu, jaringan pukulan sudut penalti Caoimhe Perdue beberapa saat sebelum perlawanan berakhir telah meragut impian pasukan negara untuk sekurang-kurangnya mengheret permainan sehingga penentuan pukulan penalti.Ireland sebelum itu berjaya membuka tirai jaringan pada minit ke-14 hasil gol padang Rachel Kelly sebelum penyerang negara, Nuramirah Shakirah Zulkifli menyamakan kedudukan juga menerusi jaringan padang pada minit ke-47.Skuad bimbingan ketua jurulatih Nasihin Nubli Ibrahim itu akan berdepan Zimbabwe Isnin ini bagi perlawanan merebut tempat ke-11 dan ke-12.“Pemain telah memberikan tentangan yang terbaik kepada pasukan Ireland sehingga wisel penamat dan saya berbangga dengan apa yang telah ditunjukkan oleh pemain-pemain saya.“Kini kami mengalihkan tumpuan dan persediaan kepada perlawanan seterusnya. Pemain perlu untuk bangkit sebaik mungkin bertemu Zimbabwe bagi perlawanan tempat ke-11 dan ke-12,” kata Nasihin selepas tamat perlawanan.

Terdahulu, pasukan negara yang tersingkir daripada saingan kumpulan selepas merekodkan satu keputusan seri dan dua tewas, berjaya meraih kemenangan sulung dalam kempen kejohanan itu dengan mengalahkan Uruguay 2-1 pada perlawanan penentuan tempat kesembilan hingga 16. - BERNAMA


Liga Super: KL City tumpaskan Melaka United, 2-0

KUALA LUMPUR, 10 April- Juara Piala Malaysia musim lalu, KL City berjaya menamatkan badi tiga perlawanan tanpa kemenangan selepas menumpaskan Melaka United 2-0 dalam saingan Liga Super malam tadi.Nasib berbeza pula dialami Melaka United kendalian Risto Vidakovic yang terus kempunan mencatat kemenangan untuk terus menghuni kelompok bawahan liga.Aksi di Stadium Bolasepak Kuala Lumpur menyaksikan KL City tidak perlu menunggu lama untuk membuka jaringan menerusi Paulo Josue pada minit ke-3.Skuad 'The City Boys' kendalian Bojan Hodak kemudian terus garang melancarkan beberapa serangan berbahaya ke gawang Melaka United namun gagal untuk menambah jaringan.Gol kedua KL City akhirnya hadir pada minit ke-29, sekali lagi menerusi Paulo Josue yang bijak membaca hantaran J Partiban.Tiada tambahan dapat dihasilkan pada babak kedua menyaksikan KL City selesa membawa pulang tiga mata, sementara Melaka United pulang hampa.Kemenangan ini membolehkan KL City menghuni tangga keenam liga memungut empat mata hasil daripada empat perlawanan, manakala Melaka United tercicir ke tangga ke-10 liga, cuma mengumpul satu mata.

(Aksi Kuala Lumpur City  ketika menentang Melaka United di Stadium Bolasepak Kuala Lumpur malam tadi/ FB KL City)


Liga Premier: Perak FC menang 2-1 terhadap Selangor FC 2

IPOH, 10 April- Saingan Liga Premier menyaksikan Perak FC bangkit dari ketinggalan untuk mengecewakan Selangor FC 2, dengan keputusan 2-1 malam tadi.Permainan seimbang ditampilkan kedua-dua pasukan menyaksikan tiada gol dihasilkan pada babak pertama.  Bersambung pada separuh masa kedua, Selangor FC 2 terlebih dahulu di depan menerusi jaringan penyerang import, George Attram pada minit ke-81.  Gol tersebut berpunca daripada hantaran pemain sayap, Saiful Iskandar Adha.  Pemain gantian, Farid Khazali kemudian menyemarakkan api kebangkitan Perak FC menerusi jaringan penyamaan pada minit ke-88 hasil sepakan percuma.  Farid kemudian menjaringkan gol kemenangan pasukan tuan rumah menerusi rembatan deras dari luar kotak penalti pada masa kecederaan sekali gus menghadiahkan tiga mata berharga buat Perak FC.

(Perlawanan Liga Premier, Perak FC menentang Selangor FC 2 di Stadium Perak malam tadi/ FB MFL)

Pengendali Perak FC, Yusri Che Lah nyata berpuas hati dengan persembahan ditampilkan barisan pemainnya.  "Bagi saya komitmen dari semua pemain yang menyebabkan keadaan itu berlaku, dan penyudah yang bagi saya cukup baik daripada Farid sendiri membuahkan hasil yang bagi saya amat lumayan, lumayan di sini adalah kerana kami 'nothing', tanpa apa-apa, tapi kami pemain saya masih lagi memberikan segala-galanya untuk Perak FC," kata Yusri. Sementara itu, jurulatih Selangor FC 2, Rusdi Suparman jelas kecewa dengan keputusan tersebut lebih-lebih lagi selepas tewas menerusi jaringan pada masa kecederaan. "Kita melepaskan satu peluang, peluang keemasan dimana sepatutnya kita, tiga mata tu berpihak kepada pasukan Selangor tetapi sebagaimana kita dapat saksikan tadi di minit-minit terakhir kita membuat satu kesilapan di mana kita memberikan Perak ruang untuk mencipta gol," kata Rusdi.


Liga Super: Penang, Negeri Sembilan FC kongsi mata

GEORGE TOWN, 10 April- Saingan Liga Super menyaksikan Penang FC seri 1-1 dengan Negeri Sembilan FC dalam perlawanan yang berlangsung di Stadium Bandaraya malam tadi.Ini adalah keputusan seri yang ketiga berturut-turut buat skuad Harimau Kumbang pada musim ini sekali gus menyaksikan mereka belum lagi merasai sebarang kemenangan setakat ini.Skuad Jang mendahului pada minit ke-32 selepas Zaquan Adha Abdul Radzak menyempurnakan sepakan penalti yang diberikan kepada pelawat susulan kekasaran Abdul Latiff Suhaimi ke atas Nasrullah Hanif Johan.Manakala Penang pula menerima sepakan penalti selepas Omid Nazari menjatuhkan Endrick Dos Santos ketika sepakan sudut diambil.Malangnya kali ini, penjaga gol Negeri Sembilan, Syihan Hazmi yang beraksi cemerlang menafikan tiga percubaan tepat Penang sebelum itu ditewaskan oleh Hilal El Helwe pada minit ke-36.Bersambung babak kedua, beberapa peluang terhidang gagal dimanfaatkan Penang untuk mendapatkan gol kedua khususnya tandukan Casagrande tersasar di depan gol pada minit ke-51 disusuli penyudah kurang kemas dari T Saravanan tiga minit berselang.Selepas ini, Penang akan melayan kunjungan jiran tetangga, Kedah Darul Aman (KDA) FC bagi 'Derbi Utara' sementara NSFC akan berdepan PJ City FC di Paroi.

(Perlawanan Liga Super, Penang FC menentang Negeri Sembilan FC di Stadium Bandaraya Pulau Pinang/ FB MFL)

Menurut jurulatih Negeri Sembilan FC, K.Devan, beberapa aspek perlu diperbaiki oleh pasukannya untuk ke tahap yang memuaskan. Selain itu, gandingan beberapa pemain baharu memerlukan masa untuk mendapat keserasian.  Bagi pengendali Penang FC, Tomas Trucha, keputusan seri 1-1 adalah sesuatu di luar jangkaan. Trucha bagaimanapun berpuas hati dengan keputusan tersebut kerana corak permainan anak buahnya menunjukkan peningkatan prestasi.


Sukan wushu, peraturan pertandingan 2015 digunakan

BUKIT JALIL, 9 April - Skuad wushu negara menerima tamparan hebat berbaki 30 hari sebelum Sukan Sea Hanoi 2022 bermula.Persekutuan Wushu Malaysia (WFM) dimaklumkan oleh Jawatankuasa Penganjur Sukan SEA Vietnam (SEAGOC), peraturan pertandingan 2015 terpaksa digunakan, kerana juri antarabangsa yang kebanyakan dari China berdepan larangan keluar negara dan tidak akan menjadi juri di Hanoi.Jelas Presiden WFM Datuk Chong Kim Fatt, pihaknya baru sahaja menerima maklumat dari SEAGOC mengenai perkara itu.Perkhabaran tersebut nyata mengejutkan atlet wushu negara yang berlatih menggunakan format Sukan Sea 2019 lebih dua tahun setengah."Pemain kita sebelum ini sudah diberi latihan dengan peraturan yang baru, 2019 (format Sukan Sea 2019).  Dalam dua tiga hari ni kita akan cepat ikut peraturan yang tahun 2015 la. Itu satu yang saya bimbangkan. Yang lain kami sudah bersedia, hanya tengok keadaan di Vietnam la apa akan berlaku," kata Chong Kim Fatt.Atlet wushu harus segera menukar corak latihan selepas bersedia sepenuhnya dengan peraturan 2019 yang dianggap peraturan yang bakal diperkenalkan di sukan Olimpik akan datang.

(Peraturan 2015 di Sukan Sea Hanoi 2022)

Dengan mengguna pakai peraturan 2015, atlet wushu negara diharap dapat meraih pingat di Hanoi tanpa menetapkan jumlah dan warna pingat.Sementara itu, atlet baharu Wushu acara Taijiquan dan Taijijian Wanita, Mandy Cebelle Chen berkata, tidak berdepan dengan masalah dengan paraturan 2015 kerana menganggap sudah biasa dengan peraturan tersebut."Bagi saya ok sahaja. Kerana pasukan Wushu negara sebenarnya sudah berlatih dengan peraturan baru ni beberapa tahun lepas, jadi kami akan berusaha mengekalkannya dengan berlatih lebih keras, " Mandy.Bagi memastikan kembali mahir dengan peraturan 2015, beliau dan rakan sepasukan akan mengadakan latihan selama enam hari seminggu bermula minggu ini.


Kian Meng-Pei Jing mara ke final Kejohanan Badminton Terbuka Korea

KUALA LUMPUR, 9 April - Beregu campuran negara, Tan Kian Meng-Lai Pei Jing meneruskan momentum kecemerlangan untuk melangkah ke perlawanan akhir Kejohanan Badminton Terbuka Korea selepas menewaskan beregu Indonesia, Rinov Rivaldy-Pithas Haningtyas Mentari pada saingan separuh akhir, hari ini.Pasangan negara menang straight set 21-13, 22-20 dalam tempoh 46 minit.Aksi di Stadium Palma, Suncheon itu menyaksikan Kian Meng dan Pei Jing tidak berdepan masalah menguasai set pertama 21-13.

(Beregu campuran negara, Tan Kian Meng-Lai Pei Jing mara ke final Kejohanan Badminton Terbuka Korea)

Pasangan negara yang menghuni ranking ke-10 dunia bagaimana pun dipaksa berhempas pulas pada set berikutnya sebelum menang, 22-20. Kian Meng dan Pei Jing bakal berdepan beregu tuan rumah yang juga pilihan keempat kejohanan, Ko Sung Hyun dan Eom Hye Won dalam aksi final esok.Kali terakhir Kian Meng dan Pei Jing mara ke final ialah semasa jelajah terbuka Singapura pada 2019.


Bulan puasa bukan alasan untuk tidak bersenam

KUALA LUMPUR, 9 April- Berpuasa tidak harus menjadi halangan untuk umat Islam bersenam, malah aktiviti itu mampu membuatkan seseorang lebih cergas melakukan ibadah pada bulan Ramadan yang penuh keberkatan ini.Ketua Jabatan Pengajian Sukan Universiti Putra Malaysia (UPM), Prof Madya Dr Tengku Fadilah Tengku Kamalden berkata dengan melakukan senaman semasa bulan puasa, tubuh akan lebih peka ketika mengerjakan solat tarawih selain mendapat tidur yang lebih nyenyak.“Fungsi senaman adalah untuk kita mengekalkan berat badan dan kecergasan. Contohnya, apabila bersenam pada waktu petang, sebelah malamnya kita mudah melakukan ibadah tarawih.“Jadi, bersenam semasa bulan Ramadan sememangnya indah dan bukan satu halangan,” katanya ketika dihubungi Bernama.Tengku Fadilah berkata bagi mereka yang bersenam pada bulan puasa, kalori yang diambil perlulah hampir sama dengan ketika bersenam pada hari-hari biasa, selain mengelakkan pengambilan karbohidrat dan minuman bergula secara berlebihan kerana hanya akan membuatkan tubuh lebih lesu.“Ketika bersenam, seseorang itu akan mengalami proses kecut regang otot, jadi pengambilan protein membantu memperbaiki semula tubuh. Sel darah, otot, dan hormon semuanya dibina melalui protein yang akan membantu tubuh berfungsi dengan baik.“Bagi mendapatkan sumber protein yang cukup untuk sepanjang hari, kita boleh bersahur dengan hanya dua biji telur rebus sahaja,” katanya.Sementara itu, pakar nutrisi kesihatan Persatuan Pemakanan Sukan Antarabangsa (ISSN) yang juga jurulatih pemakanan sukan dan kecergasan, Aimran Jamil berkata waktu yang sesuai untuk bersenam pada bulan puasa adalah 30 minit atau sejam, sebelum berbuka.

Beliau yang juga bersenam pada bulan puasa bagi mengelakkan tahap kecergasannya merosot, berkata antara senaman yang dilakukan ialah berbasikal, berlari dan ‘bodyweight workout’.“Intensiti tak perlu berlebihan sangat sampai penat atau tekak kering. Cukup hanya dengan berpeluh, contohnya kalau berlari tetapkan dulu masa selama 30 minit, kemudian naikkan kepada 40 minit.“Jika ingin menurunkan berat badan ketika bulan puasa ini, tidak perlu terlampau paksa diri untuk bersenam takut menjejaskan diri sendiri. Cukup hanya dengan defisit kalori dan jaga pemakanan, berat badan akan mampu dikurangkan,” katanya.


Pasukan Liga Super Sri Pahang buru kemenangan

PAHANG, 9 April - 'Tiada keputusan lain yang dicari kecuali kemenangan'.Itu misi pasukan Liga Super Sri Pahang apabila turun menentang Petaling Jaya (PJ) City di Stadium Darul Makmur malam ini.Ketua Jurulatih Sri Pahang Christophe Gamel berkata, kekalahan 0-1 kepada Kedah Darul Aman pada aksi sulung Rabu lalu tidak perlu diratapi sebaliknya mahu anak buahnya fokus dengan bangkit meraih tiga mata sulung pada perlawanan malam ini.Bagaimanapun Gamel mengakui skuad Tok Gajah tidak seharusnya memandang mudah cabaran PJ City walaupun pasukan kendalian P. Maniam tersebut membariskan sepenuhnya pemain tempatan.

(Pasukan Liga Super Sri Pahang menentang Petaling Jaya (PJ) City di Stadium Darul Makmur malam ini)

Menurutnya, PJ City masih dalam motivasi yang tinggi selepas melakar kemenangan 3-0 ke atas Terengganu FC Rabu lalu, sekali gus melonjak ketangga ketiga liga.Justeru, pengendali berusia 50 tahun dari Perancis itu mahu pemain Sri Pahang turun dengan mentaliti menyerang seperti aksi terdahulu, selain berusaha keras untuk mencipta kemenangan di hadapan penyokong sendiri malam ini.


Kejuaraan Golf Masters : Woods catat dua di atas par 74 pukulan

GEORGIA, 9 April - Tiger Woods terpaksa bekerja keras untuk mengatasi cabaran angin kencang di pusingan kedua Kejuaraan Golf Masters, sekali gus menutup saingan di Augusta itu dengan catatan dua di atas par 74 pukulan .Pendahulu hari kedua bagaimanapun menjadi milik pemain nombor 1 dunia, Scottie Scheffler yang menamatkan cabaran dengan 67 pukulan, sekali gus mengumpul 8 di bawah 136 pukulan keseluruhan.Angin kuat di lapangan golf Augusta memberi kesukaran kepada pemain untuk melakukan catatan terbaik, namun ia tidak menghalang Scheffler melengkapkan saingan hari kedua di tangga teratas dengan kelebihan 5 pukulan.Pemain berusia 25 tahun dari Amerika Syarikat itu masih diekori rapat Charl Schwartzel dan juara bertahan, Hideki Matsuyama yang mengumpul 69 pukulan serta juara 2011 Shane Lowry 68 pukulan.

(Tiger Woods melakukan pukulan pada pusingan kedua Kejuaraan Golf Masters)

Woods pula jelas terkesan dengan cuaca mencabar itu apabila melakukan bogey pada 4 daripada 5 lubang pertamanya.Pemain berusia 46 tahun itu bagaimanapun bangkit mencatat birdie pada lubang ke-10, 13 dan 14, selain menamatkan cabaran dengan menlakukan par di empat lubang berturut-turut. Dia akan turun pada pusingan ketiga dengan 9 pukulan di belakang Scheffler.


Sukan SEA Hanoi : Zarif optimis rampas semula pingat emas sukan memanah

(Atlet memanah negara, Muhammad Zarif Syahiir Zolkepeli ketika ditemu bual media)

BUKIT JALIL, 9 April - Atlet memanah senior negara, Muhammad Zarif Syahiir Zolkepeli optimis untuk merampas semula pingat emas yang digagal dimenangi pada Sukan SEA Manila lalu.Sebelum ini, beliau meraih satu perak dan satu gangsa, masing-masing dalam acara berpasukan lelaki dan berpasukan campuran."Memang saya dan pasukan sasarkan nak ambil (menang) balik pingat emas itu, orang cakap benda yang dah lepas kita biarkan saja, tapi jadikan ia sebagai satu pembakar semangat untuk kemunculan semula di Sukan SEA Vietnam," kata beliau dalam sidang media, di sini hari ini.

(Barisan atlet memanah negara menjalani latihan persiapan ke Sukan SEA Hanoi di Lapang Sasar Memanah MSN Bukit Jalil)

Pasukan memanah negara bakal menyertai dua kejohanan simulasi peringkat domestik yang dianjurkan Persatuan Memanah Kebangsaan Malaysia (NAAM) dengan kerjasama Majlis Sukan Negara (MSN).Kedua-dua kejohanan itu berlangsung pada 13 hingga 15 April dan 20 hingga 22 April di Lapang Sasar Memanah Majlis Sukan Negara (MSN) Bukit Jalil.Kejohanan tersebut merupakan persiapan skuad memanah recurve kebangsaan dalam misi menebus kekecewaan pada Sukan SEA Hanoi, Vietnam yang dijadual berlangsung 12 hingga 23 Mei ini.


Kejuaraan MotoGP di Litar Antarabangsa Sepang kembali temui penonton tahun ini

(Ketua Pegawai Eksekutif SIC, Azhan Shafriman Hanif ketika ditemu bual Berita RTM)

SEPANG, 9 April - Grand Prix (GP) Malaysia Petronas 2022 bakal kembali menggegar Litar Antarabangsa Sepang (SIC) bagi musim 2022 selepas dibatalkan buat dua tahun berturut-turut bagi musim 2020 dan 2021.Bagi saingan yang dijadualkan berlangsung pada 21 hingga 23 Oktober depan, SIC menjanjikan kelainan dalam penganjuran kali ini bagi mengubati kerinduan peminat sukan permotoran dua roda itu.Dalam proses beralih ke fasa endemik, kerajaan Malaysia telah mengumumkan beberapa kelonggaran Prosedur Operasi Standard (SOP) termasuk penganjuran kejohanan sukan antarabangsa dengan kapasiti penuh.Sudah pastinya pengumuman itu meningkatkan lagi semangat pihak SIC untuk menganjurkan saingan MotoGP dengan lebih meriah apabila Malaysia diletakkan sebagai tuan rumah bagi venue pusingan kedua terakhir dalam kalendar Kejuaraan MotoGP musim 2022.Ketua Pegawai Eksekutif SIC, Azhan Shafriman Hanif yang akan mengendalikan penganjuran GP Malaysia buat pertama kali sejak menjawat jawatan itu pada tahun 2020, menjanjikan kelainan yang luar biasa buat peminat."Sesiapa yang beli tiket tahun ini, tempat letak kereta adalah percuma, kita tak akan kenakan sebarang caj dan juga tiket sudah bertukar daripada segi fizikal ke e-tiket, itu adalah kelainan yang kita bawa nanti, tapi kita akan bincang dengan pihak Dorna Sports dan Petronas untuk membawa satu kelainan yang belum pernah dirasai untuk mereka yang pernah berkunjung ke SIC untuk perlumbaan MotoGP, kita akan membawa satu kelainan, akan memberi satu pengalaman yang amat berbeza dari sebelum ini, kita harap semua yang belum membeli tiket, diharapkan beli secepat mungkin," kata beliau ketika ditemu bual wartawan, Tina Rama, di sini.

Kali ini, aksi di SIC hasil rekaan Hermann Tilke ini tidak mempunyai wakil pelumba tempatan.Namun Azhan menekankan pihaknya akan berusaha untuk mendapatkan slot wild card bagi pelumba negara iaitu, Syarifuddin Azman atau lebih dikenali sebagai 'Damok' dan Danial Syahmi dalam kategori Moto3."Kita akan cuba sedaya upaya untuk mendapat slot wildcard supaya rakyat Malaysia yang datang menonton MotoGP dapat melihat pelumba kita beraksi sekurang-kurangnya dalam kejuaraan Moto3, jadi dengan itu kita perlu memberikan mereka peluang untuk melakukan yang terbaik, Insya-Allah kita beri peluang kepada Damok atau Danial Syahmi, bergantung pada prestasi slot yang kita dapat di MotoGP," kata beliau.Buat pertama kalinya sejak 2009, tiada wakil Malaysia di pentas MotoGP termasuk kategori Moto2 dan Moto3 dan ia disahkan melalui senarai lengkap pelumba musim 2022 oleh penganjurnya , Dorna Sport.Litar Antarabangsa Sepang pernah melakar sejarah apabila dua kali dinobat penganjur terbaik MOTOGP pada musim 2012 dan 2017.


Siti Zalina yakin pertahan emas pada Sukan Komanwel Birmingham 2022

(Atlet sukan boling padang negara, Siti Zalina Ahmad ketika ditemu bual Berita RTM)

BUKIT KIARA, 9 April - Juara bertahan kategori Pairs sukan boling padang, Siti Zalina Ahmad yakin mampu mempertahankan pingat emas yang dimenanginya pada edisi lalu bersama Emma Firyana Saroji bagi saingan Sukan Komanwel Birmingham 2022.Beliau berazam menggunakan peluang latihan dan kejohanan Siri Ujian Empat Negara di Birmingham sebagai medan membentuk gandingan ampuh bersama Emma.Pemenang dua kali pingat emas Sukan Komanwel acara individu itu berkata, kejohanan disertai termasuk di England, Wales dan Australia bakal menjadi kayu pengukur bagi tahap persediaan mereka menghadapi Sukan Komanwel kali ini.

(Atlet sukan boling padang negara, Siti Zalina Ahmad menjalani latihan bersama barisan atlet lain)

"Sebab nanti yang akan menyertai siri percubaan adalah negara-negara yang kita jangka memberi tentangan dan negara-negara yang akan mendominasi podium nanti, jadi dekat situ nanti bukan saja kita boleh tengok di mana kita punya kelemahan, kelebihan, di situ nanti saya yakin pihak jurulatih juga dapat mengatur strategi, " kata beliau yang ditemu bual secara eksklusif oleh Berita RTM, di sini.Siti Zalina, rakan sepasukan serta jurulatih bakal berangkat ke Birmingham pada tarikkh 20 April dan dijangka pulang ke Malaysia pada awal Jun depan.Sukan Komanwel Birmingham bakal membuka tirai pada 28 Julai hingga 8 Ogos.


Tidak mahu pisang berbuah dua kali, Skuad Speedy Tigers pratik SOP ketat

KUALA LUMPUR, 8 April - Bagi mengelak pengalaman terlepas peluang beraksi dalam kejohanan Trofi Juara-Juara Asia (ACT) tahun lalu disebabkan pemain dijangkiti COVID-19, prosedur operasi standard (SOP) ketat akan dilaksanakan dalam kalangan pemain skuad hoki negara menjelang siri perlawanan persahabatan di Australia minggu hadapan.

Ketua Jurulatih Hoki Kebangsaan A.Arul Selvaraj berkata selain menjalankan ujian RTK dan saliva Skuad The Speedy Tigers turut melaksanakan langkah tambahan dengan memastikan pergerakan antara pemain dihadkan apabila mereka tiba di Australia nanti.

"Ianya akan dilaksanakan, sebagai contoh dalam satu bilik menginap hanya dibenarkan dua sahaja  atlet untuk berada di dalamnya kerana jika seorang didapati positif maka seorang lagi akan dikuarantin dan saya tidak mahu ramai pemain menerima nasib sama," katanya kepada pemberita selepas sesi latihan di Stadium Hoki Nasional Bukit Jalil di sini hari ini.

Arul berkata pihaknya turut merancang untuk memisahkan penjaga gol sedia ada untuk tidak berada dalam satu bilik yang sama  sebagai langkah tambahan mencegah wabak terbabit.

Beliau dalam masa sama turut mengingatkan semua pemain supaya lebih peka dan tidak mengambil sikap sambil lewa berhubung perkara berkenaan.

"Mereka perlu berdisplin biarpun sudah lengkap dos vaksin namun perlu diingat mereka membawa  harapan negara dan tanggungjawab untuk lebih bersifat mementingkan (keselamatan) diri supaya wabak ini tidak akan merencatkan usaha bersaing dalam perlawanan di masa akan datang," katanya.

Skuad hoki negara sebelum ini tidak dapat menyertai ACT yang dijadualkan dari 14 hingga 22 Dis tahun lalu di Dhaka, Bangladesh selepas pemain Faizal Saari diuji positif COVID-19, yang menyebabkan pasukan itu terpaksa menarik diri daripada kejohanan berkenaan - BERNAMA


Isu pemilihan atlet olahraga selesai, kini fokus persiapan

KUALA LUMPUR, 8 April - Isu pemilihan atlet olahraga bagi temasya Sukan SEA Hanoi pada Mei depan telah selesai.Perkara itu disuarakan Ketua Jurulatih Olahraga, Mohd Manshahar Abdul Jalil.Ia merujuk isu yang melanda Kesatuan Olahraga Malaysia (KOM) sebelum ini mengenai pemilihan atlet bagi acara 4x100 meter wanita.Tegas beliau, kini adalah masa untuk fokus terhadap persiapan ke Vietnam.

(Ketua Jurulatih Olahraga, Mohd Manshahar Abdul Jalil)

"Saya rasa isu tersebut telah pun dapat diselesaikan dengan baik dengan beberapa mesyuarat yang kita kendalikan bersama Majlis Sukan Negara bersama jurulatih. Buat masa ini bagi saya fokus kepada kejohanan di Vietnam dan ia telah dimaklumkan kepada semua jurulatih dan atlet. Fokus dan buat yang terbaik di Vietnam nanti. Yang berlaku sudah pun berlalu, jangan fikirkan lagi. Biarkan mereka berlatih dan melakukan yang terbaik di Vietnam", katanya.Mengulas lanjut berkenaan atlet yang terlibat dalam kemelut tersebut, Manshahar menasihatkan mereka masih mempunyai banyak peluang menunjukkan kemampuannya pada masa depan."Saya faham atlet yang tidak terpilih akan rasa kecewa. kita telahpun menasihatkan, perkara ini adalah satu proses mereka terpaksa, kekadang melalui dan apa yang penting, terdapat lebih banyak pertandingan akan datang, mereka boleh tunjukkan kemampuan lebih baik daripada sekarang", katanya kepada media.


Sains dan teknologi CMG serlahkan pesona olimpik musim sejuk

BEIJING, 8 April- Jawatankuasa Olimpik Antarabangsa (IOC) memuji dan merakamkan penghargaan kepada Kumpulan Media China (CMG) atas kejayaan menjadi penyiar utama Olimpik Musim Sejuk 2022.Menurut sepucuk surat yang dikirimkan IOC baru-baru ini, badan sukan antarabangsa itu menyambut baik usaha CMG kerana turut berjaya mempopularkan lagi sukan Olimpik.Sebagai stesen radio dan televisyen tuan rumah Sukan Olimpik Musim Sejuk 2022 dan rakan kerjasama siaran televisyen bagi IOC, CMG menetapkan pola strategi teknologi "5G+4K/8K+AI", menggunakan teknologi penyiaran definisi ultra tinggi (UHD) 4K/8K yang tercanggih di dunia, peralatan penggambaran khas UHD termaju dibangunkan sendiri serta kru penyiaran elit.Langkah-langkah itu membolehkan CMG mencapai matlamat "teknologi Olimpik Musim Sejuk, menonton Olimpik dalam 8K" serta mencipta rekod liputan cemerlang apabila mendapat tontonan rentas platform sebanyak lebih 62.814 bilion kali.Olimpik Musim Sejuk telah disiarkan menerusi 120 layar besar UHD di 34 bandar termasuk Beijing, Shanghai, Tianjin dan Chongqing, serta di empat stesen kereta api berkelajuan tinggi (HSR).Selain itu, CMG membina isyarat awam bunyi 3D 8K HD yang menyaksikan buat pertama kalinya teknologi 8K digunakan secara meluas dalam liputan langsung acara sukan.CMG juga melaksanakan projek-projek besar termasuk pembinaan studio siaran langsung mudah alih UHD 5G di HSR pertama dunia.Studio itu merealisasikan transmisi stabil jangka panjang bagi isyarat UHD di HSR dengan kelajuan 350 kilometer sejam yang pertama di dunia.

Dalam tempoh berlangsungnya sukan itu, studio kereta api dan kamera pandang hadapan menunjukkan teknologi pengeluaran serta penghantaran audio serta video UHD termaju di China kepada penonton seluruh dunia dengan lebih 40 siaran langsung dan siaran langsung selama lebih 180 jam tanpa henti. Kejayaan itu turut mendapat liputan luas pelbagai media arus perdana dunia termasuk BBC, Associated Press. RIA Novosti, France 24, dan Syarikat Televisyen Nasional Itali.Sebelum ini, Presiden IOC, Thomas Bach telah merakamkan penghargaan kepada CMG atas kejayaan luar biasa CMG dalam menghasilkan laporan serta membuat liputan.


Pengadil silap batalkan jaringan Sri Pahang - FAM

KUALA LUMPUR, 8 April- Pengadil perlawanan Liga Super 2022 membabitkan Kedah Darul Aman FC dan Sri Pahang FC telah membuat kesilapan berhubung pembatalan jaringan pasukan pelawat di Stadium Darul Aman, Alor Setar, Rabu lepas.Biarpun tidak menerima sebarang surat aduan daripada Sri Pahang, Penolong Setiausaha Agung Persatuan Bolasepak Malaysia (FAM) Abang Zulkarnain Abang Abdurahman berkata berdasarkan siasatan, penelitian serta analisis menerusi rakaman video oleh Jawatankuasa Penilaian Prestasi Pengadil FAM mendapati bahawa memang terdapat kesalahan dilakukan oleh pegawai perlawanan itu.“Jawatankuasa Pengadil FAM seterusnya akan mengambil tindakan tegas termasuk tindakan penggantungan daripada sebarang tugasan perlawanan terhadap pegawai-pegawai perlawanan tersebut,” katanya dalam satu kenyataan hari ini.Abang Zulkarnain berkata demikian berhubung tindakan awal terhadap beberapa insiden membabitkan pengadil sepanjang hari perlawanan ketiga Liga Super pada Selasa dan Rabu lepas.Kontroversi melanda perlawanan Kedah dan Sri Pahang itu menyaksikan pengadil Mohd Hasrol Mohd Amir membatalkan dua gol Sri Pahang masing-masing menerusi David Rowley pada minit ke-62 serta Johan Martial pada minit ke-80 kerana didakwa offside selain kekasaran dilakukan. Dalam pada itu, Abang Zulkarnain berkata tiada kesalahan dilakukan pengadil dalam melayangkan kad merah kepada pemain pertahanan Selangor FC, Yazan Al-Arab, ketika pasukan The Red Giants itu bertandang ke Stadium Paroi menentang Negeri Sembilan FC, Selasa lepas.

“FAM telah menerima surat aduan daripada Selangor FC pada Rabu, 6 April 2022 dan sudah pun membalas surat berkenaan semalam,” tambahnya.Sementara itu, Abang Zulkarnain menyatakan laporan daripada penilai pengadil merumuskan bahawa mereka tidak menemui sebarang kesalahan dilakukan pengadil apabila melayangkan kad merah kepada pemain pertahanan Kuala Lumpur City FC, Kenny Pallraj, ketika pertemuan menentang Johor Darul Ta’zim (JDT) Rabu lalu.Katanya, FAM juga tidak menerima sebarang surat aduan daripada juara Piala Malaysia 2021 itu berhubung insiden berkenaan.


The Catalan buru kemenangan di laman sendiri, menanti kunjungan Eintracht Frankfurt

FRANKFURT, 8 April- Skuad gergasi La Liga, Barcelona hampir dimalukan Eintracht Frankfurt selepas diikat seri 1-1 oleh kelab dari Jerman itu pada aksi suku akhir pertama di Waldstadion, awal pagi tadi.Perlawanan yang berlangsung di Deutsche Bank Park itu, Barcelona terlebih dahulu dikejutkan dengan gol pertama tuan rumah hasil jaringan Ansgar Knauff.Bagaimanapun, Barca terselamat apabila berjaya menyamakan kedudukan menerusi Ferran Torres pada minit ke-66.Frankfurt juga terpaksa beraksi dengan 10 pemain selepas pertahanannya, Tuta menerima kad kuning kedua pada minit ke-78.Keputusan seri itu bagaimanapun kekal sehingga wisel penamat, sekali gus memberi kelebihan kepada Barca menjelang aksi timbal balik kedua di laman sendiri.Skuad kendalian Xavi Hernandez itu akan menerima kunjungan Eintracht Frankfurt Jumaat depan.

(Pemain Barcelona FC, Ferran Torres meraikan jaringannya berdepan Eintracht Frankfurt awal pagi tadi/AFP)


Skuad memanah tekad tebus emas di Sukan SEA Vietnam

BUKIT JALIL, 7 April- Persatuan Memanah Kebangsaan Malaysia, NAAM mahu menebus kekecewaan ketika edisi 2019 di Filipina dengan mensasarkan 4 pingat emas di Sukan SEA Vietnam kali ini.Acara Memanah Recurve dan Compound masing-masing diharapkan dapat meraih dua pingat emas.Ketua Jurulatih Recurve, Marbawi Sulaiman memaklumkan skuad negara kali ini dibarisi oleh campuran pemain senior dan baharu."Untuk acara recurve sebenarnya kita tidak spesifik kepada individual tetapi kita mensasarkan untuk acara lelaki berpasukan dan juga lelaki individu," jelasnya kepada pemberita, hari ini di Bukit Jalil.

Skuad lelaki dibarisi Olimpian, Khairul Anuar Mohamad, Muhamad Zarif Syahir Zolkepeli, Bryson Ting Tiew Liung dan Mohamad Firdaus Mohd Rusmadi,Manakala recurve wanita dibarisi oleh Nuramalia Haneesha Mazlan, Syaqiera Mashayikh, Nur Ain Ayuni Fozi dan Nurul Azreena Mohammad Fazli.Skuad recurve negara telah menyertai saingan Piala Asia di Phuket Thailand bulan lalu sebagai pemanas badan.Mereka juga akan menyertai 2 kejohanan simulasi yang dijadual minggu hadapan bagi tujuan mengekalkan momentum.


Woods buat kemunculan semula di Golf Masters

GEORGIA, 8 April - Bekas pemain nombor satu dunia, Tiger Woods membuat kemunculan semula dalam kejohanan kompetitif buat kali pertama dengan mencatat satu bawah par 71 di pusingan pertama Kejuaraan Masters di Augusta awal pagi tadi.Saingan tersebut bagaimanapun didominasi pemain Korea Selatan, Im Sung-jae yang muncul pendahulu hari pertama dengan catatan lima di bawah 67 pukulan.Sung-jae melakukan satu eagle dan lima birdie bagi memperbaiki catatan dua bogey sebelum itu, sekali gus mendahului pencabar terdekat, Cameron Smith dari Australia dengan satu pukulan.Pemain nombor satu dunia, Scottie Scheffler, juara edisi 2020, Dustin Johnson dan juara edisi 2016, Danny Willett terikat di tangga ketiga dengan catatan tiga di bawah 69 pukulan.

Bagaimanapun, tumpuan penonton lebih kepada aksi Woods yang mencatat 71 pukulan untuk berada di tempat ke-10.Ini kejohanan pertama Woods selepas pulih daripada kecederaan kaki akibat kemalangan pada Februari 2021.Juara 15 gelaran major itu melakukan catatan birdie di lubang ke-16 dan meraikan kejayaan dengan gaya tersendirinya sambil mendapat tepukan gemuruh daripada penonton.


Real Madrid ajar Chelsea 3-1

LONDON, 7 April- Jaringan hatrik penyerang Perancis, Karim Benzema membantu Real Madrid membalas dendam 3-1 ke atas Chelsea pada suku akhir pertama di Stamford Bridge, awal pagi tadi.Keputusan itu menyaksikan Chelsea kini diambang penyingkiran, sekali gus menutup peluang mempertahankan kejuaraan yang dimenangi mereka musim lalu.Pada aksi tersebut, Benzema mempamerkan ketajaman penyudahnya apabila menanduk masuk dua jaringan di babak pertama.Meskipun Kai Havertz merapatkan jurang 2-1 sebelum rehat, Benzema bagaimanapun terus menghukum Chelsea dengan jaringan ketiganya di awal babak kedua hasil kesilapan penjaga gol The Blues, Edouard (EDWARD) Mendy.

(Penyerang Real Madrid, Karim Benzema/ AFP)

Ini kali kedua berturut-turut pemain berusia 35 tahun itu meledak hatrik dalam kempen Eropah selepas melakukannya ketika menyingkirkan Paris Saint-Germain di pusingan 16 terakhir awal bulan lalu.Kedua-dua pasukan akan bertemu sekali lagi pada aksi timbal balik kedua di Madrid pada 13 April ini.Pada kempen musim lalu, Real tewas kepada Chelsea di saingan separuh akhir. -AFP


Sukan SEA Hanoi : Sukan olahraga sasar tiga pingat emas

KUALA LUMPUR, 7 April - Tiga acara dari sukan olahraga menjadi sandaran kontinjen negara membawa pulang pingat emas pada temasya Sukan Sea Hanoi Mei ini.Ketua jurulatih olahraga, Mohd Manshahar Abdul Jalil berkata berdasarkan prestasi semasa atlet negara bagi acara tukul besi, lempar cakera dan lompat tinggi di peringkat Asia Tenggara, ia membuktikan mereka mampu meraih pingat emas pada temasya dwitahunan itu."Atlet-atlet kita yang senior sebelum ini ada membolehkan pingat emas itu dicapai macam lompat tinggi memang kita berada di kedudukan yang terbaik, acara tukul besi, lempar cakera dan lompat tinggi antara acara-acara kegemaran dan atlet-atlet yang sedia ada ranking Asia Tenggara buat masa ini masih ada di kedudukan pertama, saya yakin mereka boleh memberikan emas untuk negara," kata beliau dalam sidang media, di sini.

Ketika ini seramai 15 atlet sudah melepasi syarat kelayakan iaitu bagi acara tukul besi adalah Jackie Wong, dan bagi kategori wanita Grace Wong manakala bagi acara lempar cakera adalah Muhammad Irfan, Queenie Ting serta Choo Kang Ni dan acara lompat tinggi pula Nauraj Singh.Sebelum ini, Kesatuan Olahraga Malaysia (KOM) melontarkan keyakinan bahawa sukan olahraga mampu membawa pulang lima emas pada temasya terbesar di Asia Tenggara itu yang dijadualkan berlangsung bermula 12 Mei hingga 23 Mei ini.


Pengurusan MUFC digesa segera bayar gaji pemain

AYER KEROH, 7 April - Pengurusan Kelab Bolasepak Melaka United (MUFC) digesa untuk segera menyelesaikan pembayaran gaji pemain dan pegawai skuad itu yang dilaporkan tertunggak hampir 3 bulan.  Presiden Persatuan Bolasepak Melaka United, Datuk Seri Sulaiman Md Ali berkata pemain membawa nama negeri dan masalah itu sedikit sebanyak mencalarkan nama Melaka. Katanya, masalah itu dikhuatiri akan mengganggu motivasi pemain serta pegawai terlibat dan mengakibatkan kegagalan pasukan untuk mendapat tempat terbaik dalam liga musim ini.

(Presiden Persatuan Bolasepak Melaka United, Datuk Seri Sulaiman Md Ali)

"Saya telah maklumkan kita kalau boleh pembayaran gaji ni kita buat mengikut masa. Kalau tidak ia boleh melemahkan semangat pemain, sebab masalah gaji dan saya tahu pemasalahan gaji adalah gaji-gaji pemain ini agak tinggi nak bayar. Gaji perlu bayar keseluruhan, jangan pilih pemain kalau tidak dia akan jadi lemah semangat, ia tidak bagus", katanya ketika ditemui di Seri Negeri, di sini. Sebelum ini, jurulatih MUFC, Risto Vidakovic mengakui para pemain kehilangan motivasi dalam aksi Liga Super bertemu Sabah FC akibat situasi semasa pasukan itu yang melibatkan masalah pembayaran gaji.


Terbuka Korea : Liew Daren, Soong Joo Ven tersingkir awal

(Pemain badminton perseorangan negara, Liew Daren/Foto fail)

SUNCHEON, 6 April - Dua pemain perseorangan lelaki Malaysia, Liew Daren dan Soong Joo Ven tersingkir awal pada pusingan pertama Kejohanan Badminton Terbuka Korea 2022 yang berlangsung di Stadium Palma, di sini.Walaupun beraksi hebat pada set pertama, pemain bukan pilihan, Daren masih tidak dapat menewaskan pemain pilihan kelima, Srikanth Kidambi selepas pemain profesional Malaysia itu tewas tipis 20-22. Pada set kedua, pemain India itu mempamerkan permainan yang lebih mantap apabila mencatat kemenangan mudah 21-11 ke atas Daren untuk mara ke pusingan kedua esok.

(Pemain badminton perseorangan negara, Soong Joo Ven/Foto fail)

Dalam perlawanan lain, pemain pilihan ketiga dari Indonesia, Jonatan Christie menepati jangkaan untuk mara ke pusingan seterusnya apabila menyingkirkan Joo Ven 21-13, 21-18 dalam tempoh 39 minit.Sementara itu, pasangan beregu lelaki profesional negara, Goh V Shem-Low Juan Shen menewaskan gandingan senegara, Nur Mohd Azriyn Ayub-Lim Khim Wah, 21-17, 21-19. V Shem-Juan Shen akan bertemu gandingan tuan rumah, Kang Minhyuk-Seo Seungjae selepas mereka mengetepikan rakan senegara mereka, Jang Sung Ho-Dong Ju Ki, 21-14, 25-23.


Tiger Woods sedia sertai kejuaraan Masters

AUGUSTA, 7 April- Tiger Woods sudah bersedia untuk menyertai kejuaraan Masters yang akan berlangsung di Gergia, Amerika Syarikat bermula esok.Keputusan itu dibuat hanya 14 bulan selepas mengalami kecederaan parah di bahagian kakinya berikutan kemalangan kereta tahun lalu.Woods, juara 15 kejuaraan major, telah menjalani latihan terakhir hari ni dan membuat ujian terakhir pada kaki kanannya yang sudah dibedah."Saya tiada masalah mengenai apa yang saya boleh lakukan secara fizikal dari pandangan golf. Sekarang saya akan melalui bahagian sukar," kata Woods.

Jelas pemain berusia 46 tahun itu, walaupun dia akan akan melalui cabaran sukar, namun dirinya memiliki keyakinan tinggi untuk memburu gelaran Masters ke-6.Kemalangan ngeri yang menimpanya pada Februari 2021 menimbulkan kebimbangan dalam kalangan peminat sukan golf terhadap kariernya, apabila kakinya hampir tidak dapat diselamatkan.Walaupun berdepan kesukaran, Woods akan memulakan aksi esok bersama pemain Afrika Selatan, Louis Oosthuizen dan pemain Chile, Joaquin Niemann yang pasti akan menjadi tumpuan ribuan penonton dan televisyen global. -AFP


Futsal AFF: Harimau Malaya terkandas

KUALA LUMPUR, 7 April - Hasrat skuad futsal lelaki kebangasaan untuk meneruskan kemaraan ke peringkat separuh akhir Kejuaraan Futsal Persekutuan Bola Sepak ASEAN (AFF) 2022 berakhir apabila tewas di tangan tuan rumah, Thailand 2-4.Turun dengan misi wajib menang dalam aksi terakhir peringkat Kumpulan A di Stadium Tertutup Huamark di Bangkok, skuad kendalian Chiew Chun Yong bermula baik apabila berjaya mengikat kedudukan 1-1 pada babak pertama perlawanan.Thailand terlebih dahulu membuka jaringan seawal minit ketujuh menerusi Tanapol Maneepetch.

(Kejuaraan Futsal Persekutuan Bola Sepak ASEAN (AFF) 2022/BERNAMA)

Skuad Harimau Malaya kemudian bangkit menyamakan kedudukan pada minit ke-12 menerusi Farhan Khairul Anuar, dan kedudukan itu kekal hingga tamat separuh masa pertama.Bersambung babak kedua, Malaysia lebih agresif mengasak pintu gol Thailand dan Farhan sekali lagi bertindak cemerlang menjaringkan gol kedua pada minit ke-27 menewaskan penjaga gol lawan, Katawut Hankampa.Kedudukan itu bagaimanapun tidak kekal lama apabila Thailand kembali menyamakan jaringan menerusi Sarawat Phalapruek, dua minit kemudian.Malaysia mengubah corak permainan apabila penjaga gol, Muhammad Syawal Sabaruddin diarahkan naik melepasi garisan tengah bagi membentuk lima pemain di kawasan lawan.Namun, percaturan Malaysia itu membawa padah apabila pasukan tuan rumah menjaringkan dua gol menerusi Sarawat Phalapruek pada minit ke-34 sebelum Kritsada Wongkaeo melengkapkan kemenangan mutlak Thailand pada minit ke-39.Keputusan itu menyaksikan cabaran Malaysia berakhir, sementara Thailand diiringi Indonesia mara ke peringkat separuh akhir setelah masing-masing menghuni kedudukan dua teratas Kumpulan A.Terdahulu, Indonesia menundukkan Kemboja 11-2 untuk menduduki tempat kedua di belakang Thailand.